title: Oranienburger Straße

text: Kadulla sijaitsee myös Tacheles, sodassa pahoin vaurioitunut rakennus, joka oli määrä räjäyttää ja purkaa. 1990-luvun alussa vapaan taiteilijayhteisö sai kiinteistön rakennussuojelun piiriin. Rakennuksessa on pidetty taidenäyttelyitä ja sitä on käytetty työtiloina.


title: Oranienburger Straße

text: Berliinin kaupungin sivut: Oranienburger Strasse (saksaksi)


title: Al Molinaro

text: Albert Francis ”Al” Molinaro (24. kesäkuuta 1919 Kenosha, Wisconsin – 30. lokakuuta 2015 Glendale, Kalifornia) oli yhdysvaltalainen näyttelijä. Hänellä oli muun muassa kokki Al Delvecchion rooli sarjassa "Onnen päivät" vuosina 1976–1982.


title: Al Molinaro

text: Al Molinaro syntyi Kenoshassa, Wisconsinissa, ja oli yksi perheensä kymmenestä lapsesta. Hän perusti vuonna 1987 entisen näyttelijätoverinsa Anson Williamsin kanssa Big Al’s -nimisen ravintolaketjun.


title: Al Molinaro

text: Al Molinaro oli naimisissa ja hänellä oli yksi poika. Hän asui Glendalessa, Kaliforniassa, ja oli vetäytyneenä näyttelijänuraltaan jo 1990-luvun alusta. Hänen tiedetään työstäneen vanhuusvuosinaan omaelämäkertaa.


title: Carl Reiner

text: Carlton "Carl" Reiner (s. 20. maaliskuuta 1922 Bronx, New York) on yhdysvaltalainen näyttelijä ja koomikko sekä komediallisiin elokuviin erikoistunut ohjaaja, tuottaja ja käsikirjoittaja. Hän on voittanut uransa aikana yhdeksän Emmy-palkintoa.


title: Carl Reiner

text: Juutalaistaustainen Reiner syntyi New Yorkin Bronxissa ja opiskeli ulkoasiainhallintoa Georgetownin yliopistossa. Hän palveli toisessa maailmansodassa Tyynenmeren viihdytysjoukkojen teatterissa, jota johti Shakespeare-näyttelijä Maurice Evans.


title: Carl Reiner

text: Reiner tunnetaan musikaaleista, televisiosta ja elokuvista. Hänelle myönnettiin vuonna 1999 Amerikkalaisen huumorin Mark Twain -palkinto, ja hänellä on tähti Hollywood Walk of Famella. Hänen julkaisemiensa kirjojen joukkoon lukeutuu muistelmateos "My Anecdotal Life: A Memoir" vuodelta 2004. Hänen vuonna 1958 julkaisemasta omaelämäkerrallisesta romaanista "Enter Laughing" sovitti Joe Stein menestyksekkään Broadway-näytelmän. Reinerin omien elämänvaiheiden pohjalta syntyi myös 1960-luvun menestynyt sitcom-sarja "The Dick Van Dyke Show", joka teki Van Dykesta ja hänen vastanäyttelijästään Mary Tyler Mooresta suuria tähtiä.


title: Carl Reiner

text: Reiner kuuluu Television Academy Hall of Fameen. Hän oli vuodesta 1944 alkaen naimisissa Estelle Reinerin kanssa. Heillä on kolme lasta, joista vanhin on elokuvaohjaaja Rob Reiner. Estelle Reiner kuoli 94-vuotiaana 2008.


title: Jizzax

text: Jizzax (kyrillisillä aakkosilla Жиззах, ) on 139 200 asukkaan (2006) kaupunki Keski-Uzbekistanissa ja saman nimisen alueen pääkaupunki.


title: Jizzax

text: Kaupunki sijaitsee Samarkandin luoteispuolella. Jizzax oli tärkeä piste silkkitiellä Samarkandin jälkeen ennen Jilanutin solaa Turkistanin vuorilla. Nimi tarkoittaa "pientä linnoitusta" kuolleella sogdin kielellä. 1800-luvulle mennessä kaupungista kehittyi Buharan emiraatin merkittävä linnoitus. Venäläinen kenraali Mihail Tšernajev epäonnistui ensimmäisessä yrityksessään valloittaa se, mutta onnistui toisella kerralla menettäen hyökkäyksessään kuusi miestä vastaan puolustajien 6 000 tappiot. Vuonna 1916 kaupunki oli venäläisvastaisen kansannousun keskipisteenä, mutta se taltutettiin nopeasti. Kaupungin kuuluisin asukas, tuleva kommunistisen puolueen pääsihteeri Šarof Rašidov syntyi kaupungissa 1917 ja siellä on hänelle omistettu museo.


title: Jizzax

text: Nykyisin kaupungissa on kaksi yliopistoa, joissa on noin 7 000 opiskelijaa. Kaupungin jalkapallojoukkueen Sogdiana Jizzax pelaa Uzbekistanin liigassa.


title: Kannattajanikama

text: Kannattajanikama, , on ensimmäinen kaulanikama ja se kiinnittää kallon takaraivoluun selkärangan muihin luihin. Lisäksi atlas kiinnittyy kaudaaliselta puoleltaan toiseen kaulanikamaan eli kiertäjänikamaan ("axis"). Sekä takaraivoluun ja kannattajanikaman että kiertäjänikaman ja kannattajanikaman väliltä puuttuu muusta selkärangasta poiketen nikamavälilevy. Kannattajanikama toimii pään kannattajana yhdessä lihasten kanssa.


title: Kannattajanikama

text: Kannattajanikama poikkeaa rakenteellisesti kaikista muista selkärangan nikamista siten, että siinä ei ole nikaman solmua ("corpus vertebrae") vaan se muodostuu kahdesta yhteenliittyvästä kaaresta. Selänpuolella on takakaari ("arcus dorsalis"), johon nikaman surkastunut okahaarake ("tuberculum dorsale") on liittynyt. Mahanpuolella olevassa etukaaressa ("arcus ventralis") on kuoppa, jonka avulla atlas kiinnittyy kiertäjänikamaan. Pään paino jakautuu kannattajanikaman lateraalisille paksuuntumille, "massae laterales", jotka ovat etu- ja takakaaren välissä kummallakin puolella. Kannattajanikaman siipiin ("ala atlantis") kiinnittyy päätä liikuttavia lihaksia. Kannattajanikaman molemmin puolin on väljät tilat, jotka mahdollistavat pään liikehdinnän.


title: Kannattajanikama

text: Kannattajanikama eroaa eri eläinlajeilla kokonsa ja rakeenteensa mukaan. Märehtijöiltä puuttuu kokonaan "foramen transversarium", joka on nikaman siivessä oleva aukko selänpuolelta vatsanpuolelle. Lihansyöjillä puolestaan on pelkkä uurre, "incisura alaris", selänpuoleisessa kaaressa, kun taas muilla lajeilla on siinä aukko, "foramen alare". Sialla puolestaan on muita eläinlajeja selkeämpi "tuberculum ventrale" eli kyhmy vatsanpuoleisessa kaaressa.


title: Tan

text: Tan voi viitata johonkin seuraavista:


title: Merikarvian majakka

text: Merikarvian majakka on vuonna 1987 rakennettu majakka Pohjanlahdella Merikarvian kunnan alueella. Rakennus sijaitsee matalalla Kasa Storbådanin luodolla, Merikarvian pohjoisen väylän suulla. Majakka on merenpinnasta mitattuna 16,2 metriä korkea, ja se toimii aurinkoenergialla. Valo kantaa 6,7 meripeninkulmaa. Merikarvian majakka on rakennettu maahan upotettujen teräspilarien varaan. Majakan ulkonäkö on muista Suomen majakoista poikkeava ja syy tähän on se, ettei sitä aluksi suunniteltu majakaksi. Majakan statuksen se sai kuitenkin, sillä se on ensimmäinen väylän alussa oleva merimerkki.


title: Merikarvian majakka

text: Jo vuonna 1880 Luotsihallitus oli suunnitellut Kasa Storbådanille miehitettyä merimajakkaa. Suunnitelma ei toteutunut luodon moreenisesta maaperästä ja ahtaudesta johtuen. Nykyisin luoto on kasvanut huomattavasti maankohoamisen vuoksi.


title: Santeri Heiskanen

text: Santeri Heiskanen (s. 13. huhtikuuta 1977 Helsinki) on suomalainen jääkiekkovalmentaja ja pelaajauransa lopettanut jääkiekkopuolustaja. Hän pelasi omalla pelaajaurallaan SM-liigassa yhteensä 505 runkosarjaottelua tehopistein 22+65=87 ja keräten 590 jäähyminuuttia sekä 87 playoff-ottelua tehopistein 5+11=16 ja keräten 71 jäähyminuuttia. Heiskanen oli voittamassa Suomenmestaruutta Helsingin IFK:ssa vuonna 1998. Hän pelasi urallaan myös kaksi kautta Ruotsissa. Heiskanen tunnettiin pääasiassa puolustavana puolustajana, joka osasi pelata myös kohtuullisen hyvää kiekollista peliä. Hänet tunnettiin myös ärsyttävänä vastustajana. Heiskasen tavaramerkkeihin kuuluivat mm. luistinten läpät säärisuojien päällä sekä pelipaidan hihojen kääriminen ylös. Hän pelasi urallaan ajoittain myös hyökkääjänä.


title: Santeri Heiskanen

text: Heiskanen on Espoon Jääklubin kasvatti. Hän siirtyi juniorina sittemmin Kiekko-Espooseen, jossa Heiskanen voitti A-nuorten SM-pronssia vuosina 1995 ja 1996. Hän debytoi seuran SM-liigajoukkueessa kaudella 1995–1996, jolloin Heiskanen pelasi siellä kaksi runkosarjaottelua ilman tehopisteitä. Hän pelasi kauden aikana myös yhden ottelun lainalla II-divisioonajoukkue Espoon Palloseurassa.


title: Santeri Heiskanen

text: Kaudeksi 1996–1997 Heiskanen siirtyi Helsingin IFK:hon, jossa varsinainen SM-liigan tulokaskausi toi hänelle 31 ottelussa kaksi syöttöpistettä. Kaudella 1997–1998 Heiskanen voitti HIFK:ssa Suomenmestaruuden ja kaudella 1998–1999 SM-hopeaa. Heiskanen edusti jälkimmäisellä kaudella joukkuetta myös EHL:ssä, kuten myös seuraavalla kaudella 1999–2000. Kesken kauden hän siirtyi kuitenkin Jokereihin, jossa Heiskanen voitti kauden päätteeksi SM-hopeaa. Kaudeksi 2001–2002 hän siirtyi Ruotsiin ja Elitserien-joukkue AIK IF:ään. Heiskanen pelasi siellä 22 ottelua ilman tehopisteitä ja siirtyi kesken kauden sarjatasoa alemmas Allsvenskanin IF Björklöveniin. Heiskanen oli 83 minuutillaan SuperAllsvenskan-sarjan jäähykuningas. Hän jatkoi Björklövenissä vielä seuraavankin kauden 2002–2003.


title: Santeri Heiskanen

text: Elokuussa 2003 Heiskanen siirtyi kahden viikon try-outille Pelicansiin. Hän sai syyskuussa 1+1-vuotisen sopimuksen. Heiskanen nimettiin kaudeksi 2003–2004 joukkueen varakapteeniksi ja kauden hän nousi edetessä aina Pelicansin ykköspuolustajaksi. Heiskanen oli lopulta runkosarjassa viimeiseksi sijoittuneen joukkueen tehokkain puolustaja tehoilla 7+7=14. Kaudella 2004–2005 hän ehti pelata vain 17 ottelua, kunnes marraskuussa Heiskasen kausi päättyi 2004 polvivammaan. Loppukaudella 2005–2006 Heiskasta peluutettiin Pelicansin alempien ketjujen laitahyökkääjänä.


title: Santeri Heiskanen

text: Kesällä 2006 Heiskasen polvi leikattiin, joten hän teki vasta elokuussa 1+1-vuotisen sopimuksen Espoo Bluesin kanssa. Kuntouduttuaan Heiskanen pelasi kaudella 2006–2007 41 runkosarjaottelua tehoilla 2+15=17, jotka jäivät hänen yhden kauden piste-ennätyksekseen SM-liigassa. Huhtikuussa 2007 Blues käytti Heiskasen sopimuksessa olleen option ja teki vuoden mittaisen jatkosopimuksen hänen kanssaan. Heiskanen pelasi kauden 2007–2008 kaikki ottelut ja teki 56 runkosarjaottelussa tehot 2+10=12. Hän voitti kauden päätteeksi SM-hopeaa. Huhtikuussa 2008 Heiskanen teki vuoden mittaisen jatkosopimuksen Bluesin kanssa, mutta sopimusta jatkettiin kevääseen 2011 ulottuvaksi jo saman vuoden elokuussa ennen kauden 2008–2009 alkua. Hän nousi Bluesin varakapteeniksi. Heiskasen kausi jäi kuitenkin vain 18 runkosarjan ottelun mittaiseksi, kun hänen pohjeluunsa murtui marraskuussa 2008. Heiskasen kausi ehdittiin todeta päättyneeksi, mutta hän ehti kuntoutua ja palasi Bluesin kokoonpanoon pudotuspeleissä. Heiskanen edusti joukkuetta kauden aikana myös Mestarien liigassa.


title: Santeri Heiskanen

text: Kauden 2010–2011 päätteeksi Heiskanen voitti Bluesissa SM-hopeaa. Hän oli viimeinen joukkueessa pelannut Kiekko-Espoo -taustainen pelaaja. Syyskuussa 2011 Heiskanen ilmoitti lopettavansa pelaajauransa ja siirtyvänsä Jokereiden B-nuorten SM-sarjajoukkueen valmennusryhmään.


title: Santeri Heiskanen

text: Heiskanen pelasi alle 20-vuotiaiden MM-kilpailuissa vuonna 1997.


title: Santeri Heiskanen

text: Heiskanen aloitti valmentajauransa Jokereiden B-nuorten SM-sarjajoukkueen apuvalmentajana Janne Pelkosen johtamassa valmennustiimissä. Joukkueen kausi päättyi B-nuorten Suomenmestaruuteen. Kaudeksi 2012–2013 hän siirtyi KHL-joukkue Avangard Omskin fysiikkavalmentajaksi. Valmennustiimiä johti Heiskasta Pelicansissa valmentanut Petri Matikainen. Lisäksi siellä kolmantena suomalaisvalmentajana toimi Heiskasen kanssa Jokereissa ja Pelicansissa maalivahtina pelannut maalivahtivalmentaja Pasi Nurminen. Omskin kausi päättyi puolivälieriin. Kauden jälkeen Heiskanen erotettiin joukkueen valmennustiimistä toisen apuvalmentajan, Eduard Zankovetsin ohella.


title: Santeri Heiskanen

text: Kaudella 2014–2015 Heiskanen valmensi Helsingin Jääkiekkoklubin B2-junioreita. Kaudeksi 2016–2017 hänet nimettiin Mestis-joukkue Heinolan Peliittojen apuvalmentajaksi Marko Tuomaisen johtamaan valmennustiimiin. Heiskasen tehtäväänkuvaan kuuluivat pääasiassa fysiikkavalmennus ja puolustajien peluuttaminen. Kaudeksi 2017–2018 hänet nimettiin joukkueen päävalmentajaksi. Peliitat oli sarjataulukossa viimeisenä, kunnes aivan runkosarjan lopulla, maaliskuussa 2018 seura erotti Heiskasen. Peliitat nosti uudeksi päävalmentajakseen apuvalmentaja Jani Keinäsen.


title: Bob Catley

text: Bob Catley on brittiläinen laulaja, joka tunnetaan parhaiten hard rock -yhtye Magnumin laulajana. Hän on laulanut myös monissa muissa yhtyeissä ja julkaissut useita sooloalbumeja.


title: Bob Catley

text: Catley syntyi 11. syyskuuta 1947 Aldershotissa Englannissa ja muutti pian vanhempiensa kanssa Birminghamin alueelle. Hän oli jo nuorena kiinnostunut musiikista ja kouluaikanaan hän liittyi useisiin pieniin yhtyeisiin, kuten The Smokestacksiin, Lifeen ja Clearwateriin. Hänen ensimmäinen ammattimaisempi yhtyeensä oli The Capitol Systems. Yhtye muutti nimensä pian Paradoxiksi ja keikkaili myös Britannian ulkopuolella, esimerkiksi Alankomaissa ja Italiassa. Paradox hajosi vuonna 1970, mutta Catley päätti jatkaa uraansa musiikin parissa.


title: Bob Catley

text: Catleyn yhtyeistä pitkäaikaisin on Magnum, joka perustettiin vuonna 1972. Se on kokenut vuosien saatossa useita miehistönvaihdoksia, mutta Catley ja kitaristi Tony Clarkin ovat olleet yhtyeessä alusta lähtien. 1970- ja 1980-lukujen aikana Magnum julkaisi tunnetuimmat albuminsa "Chase the Dragon", "On a Storyteller’s Night", "Vigilante" ja "Wings of Heaven". Vuonna 1995 Tony Clarkin ilmoitti Magnumin lopettamisesta.


title: Bob Catley

text: Catley ja Tony Clarkin perustivat Hard Rainin miltei välittömästi Magnumin hajoamisen jälkeen. Yhtye julkaisi kaksi albumia. Samoihin aikoihin Catley alkoi myös suunnitella omaa sooloprojektiaan. Pikkuhiljaa hän keskittyi yhä enemmän sooloprojektiinsa ja erosi lopulta Hard Rainista. Tony Clarkin lakkautti yhtyeen lopullisesti muutaman kuukauden hiljaiselon jälkeen.


title: Bob Catley

text: Vuonna 2002 Catley herätti Magnumin uudelleen henkiin Tony Clarkinin kanssa. Tämän jälkeen yhtye julkaisi albumit "Breath of Life" ja "Brand New Morning". Vuonna 2007 ilmestyi Magnumin neljästoista studioalbumi "Princess Alice and the Broken Arrow", joka oli myös yhtyeen parhaiten menestynyt sitten vuoden 1994.


title: Bob Catley

text: Catley on julkaissut yhteensä kuusi studioalbumia sooloartistina ja ollut vierailijana useissa muissa projekteissa. Hän on julkaissut kaksi albumia Ten-yhtyeen laulajan Gary Hughesin kanssa ja ollut mukana Tobias Sammetin Avantasia-metallioopperaprojektissa.


title: Pallas (Pandionin poika)

text: Pallas () oli kreikkalaisessa mytologiassa yksi neljästä Pandion II:n, Attikan kuninkaan, ja Pylian pojasta. Kerrotaan tosin, että Pallas olisi ollut ottolapsi.


title: Pallas (Pandionin poika)

text: Pandeonin kuoltua Pallas ja hänen kolme veljeään – Aigeus, Nisos ja Lykos – syrjäyttivät Metionin pojat Ateenan valtaistuimelta, jonka nämä puolestaan olivat aiemmin anastaneet Pandeonilta. Veljekset jakoivat vallan keskenään, mutta Aigeuksesta tuli Attikan kuningas.


title: Pallas (Pandionin poika)

text: Myöhemmin Aigeuksen kuoltua Pallas yritti tavoitti valtaistuinta, mutta epäonnistui syntyperänsä tähden, ja hallitsijaksi julistettiin Theseus. Hänen viisikymmentä poikaansa, pallantidit, eivät hyväksyneet uutta hallitsijaa, vaan yrittivät vielä nostaa isänsä valtaan. Heidän juonittelunsa tuli kuitenkin ilmi, ja Theseus surmasi väijytystä yrittäneet veljekset.


title: Pulkkilan kunnanvaltuusto

text: Pulkkilan kunnanvaltuusto oli lakkautetun Pulkkilan kunnan ylin päättävä elin. Valtuustossa oli 17 jäsentä, jotka valittiin neljän vuoden toimikausiksi. Vaaleissa 2004 asetti ehdokkaita vain yksi puolue, Suomen Keskusta, joka keräsi lähes 90 prosenttia äänistä. Loput äänistä menivät aiemmin Vasemmistoliitossa toimineen Teuvo Lemmetyisen valitsijayhdistykselle.


title: Miika Huczkowski

text: Miika Huczkowski (s. 26. elokuuta 1982 Jyväskylän maalaiskunta) on suomalainen jääkiekkoilija. Hän pelasi JYPissä vuodesta 1997 vuoteen 2007, josta siirtyi kaudeksi 2007–2008 Espoo Bluesin miehistöön. Kaudeksi 2010–2011 hän siirtyi TPS:aan, jossa pelasi kaksi kautta. Hän lopetti uransa keväällä 2012. Huczkowskin sukujuuret ovat Puolassa.


title: Hanski (täsmennyssivu)

text: Hanski voi tarkoittaa seuraavia:


title: Pallas (gigantti)

text: Pallas () oli kreikkalaisessa mytologiassa gigantti, joka osallistui gigantomakhiaan. Pallaksen tappoi sen aikana Pallas Athene, joka tämän jälkeen nylki Pallaan nahan pukeakseen sen yllensä suojatakseen itseään. Pallas Athenen epiteetti "Pallas" johtaa erään selityksen mukaan todennäköisesti tästä tapahtumasta.


title: Mikael Kurki

text: Mikael Kurki (s. 13. tammikuuta 1987 Helsinki) on suomalainen jääkiekkopuolustaja, joka pelaa Ruotsin kolmanneksi korkeimmalla sarjatasolla Hockeyettan-joukkue Kallinge-Ronneby IF:ssä. Hän toimii joukkueen kapteenina. Kurki on pelityyliltään peruspuolustaja.


title: Mikael Kurki

text: Kurki on Jokereiden kasvatti. Hän voitti joukkueessa B-nuorten SM-pronssia vuosina 2004 ja 2005. Kurki siirtyi kaudeksi 2005–2006 Espoo Bluesin A-nuoriin, jossa hän teki 23 runkosarjaottelussa tehot 7+14=21. Kurki oli Juhani Kaisjoen kanssa joukkueen tehokkain puolustaja ja he sijoittuivat A-nuorten SM-liigan puolustajien pistepörssissä viidenneksi. Kurki voitti keväällä 2006 A-nuorten SM-pronssia. Samalla kaudella hän debytoi myös Bluesin SM-liigajoukkueessa, jossa Kurki pelasi yhteensä 24 runkosarjaottelua tehoin 0+1=1. Hän sai peliaikaa Thomas Heinrichsin loukkantumisen ja Kari Haakanan lähdön myötä. Kauden aikana Kurki pelasi myös kahdeksan Mestis-ottelua alle 20-vuotiaiden maajoukkueessa.


title: Mikael Kurki

text: Kaudella 2006–2007 Kurki pelasi SM-liigan runkosarjassa 24 ottelua tehoin 0+1=1. Hän pelasi A-nuorissa lähes piste per peli -tahtia, kun Kurki teki 28 runkosarjaottelussa tehot 2+25=27. Hän oli Bluesin tehokkain puolustaja ja sijoittui puolustajien pistepörssissä kahdeksanneksi. A-nuorten puolustajien syöttöpörssissä Kurki oli kolmas joukkuetoverinsa Ville Lajusen ja pistepörssinkin voittaneen Jokereiden Vesa Kulmalan jälkeen. Hänet valittiin kauden päätteeksi tähdistökentälliseen. Hän voitti keväällä 2007 A-nuorten SM-hopeaa. Alle 20-vuotiaiden maajoukkueessa Kurki pelasi seitsemän Mestis-ottelua. Huhtikuussa 2007 hän teki kaksivuotisen jatkosopimuksen Bluesin kanssa.


title: Mikael Kurki

text: Kurki pelasi kaudella 2007–2008 41 runkosarjaottelua ja teki tehot 1+4=5. Hänen ensimmäinen liigamaalinsa syntyi 18. joulukuuta 2007 vieraissa Turun Palloseuraa vastaan. Kevään 2008 pudotuspeleissä Kurki teki 15 ottelussa kaksi syöttöpistettä. Hän voitti kauden päätteeksi SM-hopeaa. Syyskuussa 2007 Kurki kävi kahden ottelun mittaisella lainasopimuksella Mestis-joukkue Salamoissa ja viikkoa myöhemmin hän siirtyi kymmenen ottelun vuokrasopimuksella TuToon. Hän teki siellä 11 ottelussa tehot 3+7=10. Kaudella 2008–2009 Kurki murtautui Bluesin kokoonpanoon ja hän teki 55 runkosarjaottelussa tehot 2+5=7. Kaudella 2009–2010 hän teki 55 ottelussa yhden kauden piste-ennätyksensä tehoilla 3+9=12.


title: Mikael Kurki

text: Kurki teki Bluesin kanssa kaksivuotisen jatkosopimuksen helmikuussa 2010. Puolustaja saavutti Bluesin kanssa keväällä 2011 SM-hopeaa. Lokakuun lopulla 2011 hän joutui käsivamman takia loppuvuodeksi sivuun ja pelasi kauden 2011–2012 aikana vain 42 runkosarjaottelua.


title: Mikael Kurki

text: Kaudeksi 2012–2013 Kurki siirtyi kaksivuotisella sopimuksella Ruotsin toiseksi korkeimmalle sarjatasolle HockeyAllsvenskan-joukkue Karlskrona HK:hon. Hän voitti pelipaikastaan huolimatta heikon kauden pelanneen joukkueen sisäisen pistepörssin tehoilla 5+15=20. Kaudella 2013–2014 Kurki voitti koko kevään 2014 karsintasarjan tehotilaston lukemalla +6. Hän teki saman vuoden toukokuussa vuoden mittaisen jatkosopimuksen Karlskronan kanssa. Kurki oli kauden 2014–2015 päätteeksi nostamassa joukkuetta SHL:ään.


title: Mikael Kurki

text: Kurki palasi kaudeksi 2015–2016 Suomeen ja siirtyi vuoden mittaisella sopimuksella SM-liigan nousijajoukkue KooKoon riveihin. Kaudeksi 2016–2017 hän siirtyi Ruotsin kolmanneksi korkeimmalle sarjatasolle Hockeyettan-joukkue Kallinge-Ronneby IF:ään. Kurki nousi joukkueen kapteeniksi. Hän oli joukkueen eniten maaleja tehnyt puolustaja sekä tehokkain puolustaja Josef Ingmanin kanssa tehoilla 4+10=14.


title: Mikael Kurki

text: Kurki pelasi alle 20-vuotiaiden MM-kilpailuissa vuonna 2007. Vuoden 2006 viimeistelyleiriryksessä hän oli varajäsenenä, joten Kurki putosi viimeisten joukossa lopullisesta kisajoukkueesta. Hän pelasi myös alle 18-vuotiaiden MM-kilpailuissa vuonna 2005 sekä World U-17 Hockey Challengessa vuonna 2004, jolloin Kurki oli tehoilla 1+4=5 Suomen tehokkain puolustaja.


title: Mikael Kurki

text: Kurki valittiin 17-vuotiaiden maajoukkueen vuoden pelaajaksi vuonna 2004.


title: Mikael Kurki

text: Kurki on esiintynyt cameoroolissa rap-duo JVG:n (aik. Jare & VilleGalle) musiikkivideoilla "Koutsi hoitaa", "Holidai", "Epoo", "Häissä" ja "Mitä sä siit tiiät".


title: Terhi-perämoottori

text: Terhi-perämoottoreita valmisti Valmet Oy vuosina 1959–1979 Jyskän tehtaalla. Päämyyjänä toimi Korpivaara Oy.


title: Terhi-perämoottori

text: Valmetin perämoottorin suunnittelutyön aloitti vuonna 1958 Jyskän tehtaan johtaja, DI Mikko S. Mäkelä. 3 hv tuotantosarja saatiin markkinoille kesällä 1959. Perämoottorin yleisen nimikilpailun voitti Karin Valkama. Uudeksi perämoottorien pääsuunnittelijaksi nimitettiin 17. syyskuuta 1959 DI Juhani Linnoinen, sittemmin Saab-Valmetin Uudenkaupungin autotehtaan johtaja. Kesällä 1960 Linnoinen aloitti 2-sylinterisen moottorin suunnittelun. Perämoottorin ulkoasun suunnitteli muotoilija Jukka Pellinen.


title: Terhi-perämoottori

text:
Terhin ensimmäisen tuhannen kappaleen tuotantosarjan perämoottorit antoivat käynnistysongelmiensa takia huonon maineen koko brändille. Linnoinen ratkaisi käynnistysongelman vaihtamalla Zenith-kaasuttimen Bing-malliin. Ensimmäiset Terhi-moottorit ovat varsin omalaatuisia, mutta jo 1970-luvun alussa ne olivat varsin edistyksellisiä ja kuluttivat jo kohtuullisen vähän bensiiniä. Ne olivat hyvin edullisia kotimaisuuden vuoksi. 9.9 hv – 20 hv Terheissä vaihteet olivat kaasukahvassa, mikä oli melko yleistä tuohon aikaan. 4 hv ja sitä pienemmissä moottoreissa kaasuvipu oli moottorin kopassa, eikä kahvassa, ja vaihdevipu oli sivussa (jos ylipäätänsä vaihteita oli). Suurin osa Terhi-moottoreista oli vesijäähdytteisiä, pienimmissä moottoreissa oli aluksi vain ilmajäähdytys, mutta myöhemmin myös pieniin tuli vesijäähdytys 3,5 hv mallia lukuun ottamatta.
Terhin huonoihin puoliin kuuluu paino, koska niiden iskutilavuus on suuri tehoon nähden (esimerkiksi 340 cm³ ja 15 hv). Tästä kuitenkin hyötynä se, että moottori käy pienellä rasituksella ja näin ollen kestää. Terhin tehot on myös tavallisesti ilmoitettu hieman alakanttiin.
Teholuokitukset olivat hieman erikoisia, mainittakoon esimerkkinä vaikkapa 23:n hevosvoiman kone.


title: Terhi-perämoottori

text: Terhi edustaa omalla tavallaan suomalaisen koneenrakennuksen historiaa. Kotimaan markkinoilla 1960-luvun loppuun mennessä joka viides myyty alle 20 hv perämoottori oli Terhi-merkkinen.


title: Terhi-perämoottori

text:
Vuodesta 1959 vuoteen 1961 valmistettiin ensimmäistä virallista Terhi-mallia. 3 hv oli ainoa peltikoppainen malli. Vuonna 1961 4 hv syrjäytti 3 hv mallin. Nämä mallit eivät muuten juuri poikkea toisistaan paitsi 4 hv:ssa on lujitemuovinen moottorikotelo.
Vuosina 1970-1975 valmistettu Terhi 3 ja 1976-1979 valmistettu Terhi 3,5 olivat muista Terheistä poiketen varustettu Tecumseh 642 -moottorilla. Saman 2-tahtimoottorin muunnoksia on käytetty mm. ruohonleikkureissa. (Sen viimeisimmän version, Tecumseh AV520:n tuotanto päättyi vasta vuonna 2008.)


title: Terhi-perämoottori

text: Moottoriosa oli ilmajäähdytteinen, mutta rikiputkea ja pakosarjaa jäähdytettiin vedellä, samoin kuin ilmajäähdytteisessä Terhi 5 -mallissa.


title: Terhi-perämoottori

text: Vanhemmat ilmajäähdytteiset 5-hevosvoimaiset olivat valkoisia. Ensimmäinen 5 hv malli oli tyypiltään m67. Se oli malliltaan pitkälti samanlainen kuin 4 hv. Kaasun ja ryypyn säädöt oli vielä moottorikopan kyljessä. Vuonna 1968 esitelty Export-malli oli jo kehittyneempi ja sen kaasunsäätö oli ohjauskahvassa. Ehdottomasti tunnetuin ja laadultaan paras Terhi on vesijäähdytteinen 5 hv. Niitä valmistettiin vuodesta 1976 vuoteen 1979. Vesijäähdytteinen 5 hv oli väriltään vihreä. 5 hv:n kuutiotilavuus on 94 cm³ ja teho 3,6 kW (5 hv). Sen käyttökierroslukualue on 4 700–5 300 r/min. Samaa konetta myytiin kuristettuna ilmajäähdytteisenä 4,5-hevosvoimaisena. Ilmajäähdytteinen Terhi 5 on tärisevä ja erittäin kovaääninen, mutta toisaalta erittäin luotettava.


title: Terhi-perämoottori

text: Valmetin ensimmäinen 2-sylinterinen perämoottori oli syntyessään varsin nykyaikainen. Valmetilla oli Jyskässä painevalimo, joka mahdollisti kansainvälisestikin ajatellen erittäin laadukkaiden alumiinivaluosien valmistamisen. Suunnittelija Linnoinen sai lahjaksi Mahlen tehtaan insinöörin Ulrich Pohlin piirustukset suunnittelemastaan 250 cm³ moottoripyörän moottorista, jolla hän oli voittanut Euroopan mestaruuden. Tästä oli suuri apu moottorin suunnittelussa samoin kuin tunnettujen ulkomaisten perämoottorien osiksi purkamisella. Kesällä 1961 syntyivät ensimmäiset prototyypit ja syksyllä 1962 alkoi sarjatuotanto. Moottorista tuli hyvin suosittu ja menestyksekäs Vesimäkärä-nuorisoveneluokan moottorina. Myöhemmin moottorista kehitettiin vieläkin tehokkaampi 14 hv malli.


title: Terhi-perämoottori

text: Terhi 20 kehitettiin vuonna 1967 14-hevosvoimaisen mallin pohjalta. Moottoriosa on kuitenkin uusi, joten kyseessä ei ole viritetty Terhi 14. Vuonna 1969 markkinoille tuodussa mallissa moottorin koppa ja pystyrunko oli muotoiltu uudelleen, rungon yläpään jousitus uusittu ja jäähdytysvesiputki tehty kiinteäksi. Pakokaasut johdettiin potkurinnavan lävitse ensimmäisen kerran vuoden 1974 S-mallissa.


title: Terhi-perämoottori

text:
Vuosina 1976-1979 valmistettiin Terhi 23 -mallia, joka oli viritetty versio 20 hv -mallista. 23:sessa pakokaasut tulivat potkurinnavan lävitse (kuten myös 20s) mallissa, sekä kaasuttimessa ja kaasukäyrässä oli pieniä eroja 20 hv malliin.
Viimeiset Terhi-perämoottorit olivat kolmisylinteriset 40- ja 50-hevosvoimaiset mallit. 40 hv prototyyppi esiteltiin lehdistölle syksyllä 1973, ja se tuotiin markkinoille seuraavana keväänä. Moottorit itsessään olivat sangen kehittyneitä ja sisälsivät mm. länsisaksalaisen Mahlen osia (männät, lohkojen valu). Kaasuttimet olivat Tillotsonin (myöh. Bing) ja puolat Ducatin valmistamat. Potkuriakselille oli sovitettavissa Terhin oman potkurin lisäksi OMC:n potkurit. Moottoreita kehuttiin hiljaisiksi ja vähän kuluttaviksi. Niiden kompastuskiveksi kuitenkin muodostui suuri koko ja paino; tarinan mukaan moottorista piti alun perin tulla 60 ja 70 hv malli, mutta tehdas ei uskaltanut ottaa riskiä moottoreiden kestävyyden suhteen ja pienensi tehoa lopullisessa tuotantomallissa. Todenmukaisempaa on kuitenkin se, että moottorin perusrakenne oli alun perin suunniteltu myöhemmin markkinoille tuotavia suurempitehoisia moottoreita ajatellen.


title: Terhi-perämoottori

text: Terhiä vietiin yli kymmeneen maahan, mm. Pohjoismaihin ja Englantiiin, tuotemerkillä Tern. Terneissä tehot oli ilmoitettu Suomeen myytyjä realistisemmin. Esimerkiksi samaa konetta, jota myytiin Suomeen viisihevosvoimaisena, myytiin ulkomaille kuuden hevosvoiman tehoisena.


title: Terhi-perämoottori

text: Valmet ilmoitti tuotannon päättämisen syiksi kansainvälisten perämoottorimarkkinoiden kilpailun kiristymisen, päämarkkina-alueiden kyllästymisestä johtuvan kysynnän vähenemisen ja voimakkaan kotimaisen kustannustason nousun sekä pienvalmistajien kilpailumahdollisuuksien heikentymisen ulkomaisten suurvalmistajien ylivoimaisten tuotannollisten resurssien ja suurten valmistussarjojen takia. Perämoottorituotannossa työskenteli 35 työntekijää ja toimihenkilöä. Varaosapalvelun luvattiin jatkuvan 10 vuoden ajan. Vuotuiset valmistusmäärät olivat parhaimmillaan 10000 moottoria vuodessa.


title: Terhi-perämoottori

text: Terhi oli suosittu perämoottori 60-luvulla kotimaisissa venekilpailuissa. Erkki Mäkelä voitti 1963 Pohjoismaiden mestaruuden alle 275-kuution luokassa.


title: Terhi-perämoottori

text: Terhi-perämoottoreita sai sekä lyhyt- että pitkärikisenä. Pitkärikisestä mallista käytettiin tunnusta L. Työkäyttöön tehtyä erikoismallia nimitettiin nimellä Amazon. Sitä valmistettiin 14,15 ja 20 hv mallista. Sähkökäynnisteinen malli sai tunnuksen E tai Electric. Pikkukoneiden vapaavaihteinen malli merkittiin tunnuksella V. Puolustusvoimien Uiskoja varten tehtiin käsiohjattavaa 40 hv erikoismallia.


title: Leipziger Straße

text: Leipziger Straße on itä–länsisuuntainen katu Saksan pääkaupungin Berliinin keskustassa. Se sijaitsee Mitten kaupunginosassa ja alkaa Leipziger Platzilta päättyen Spittelmarktille. Katu on noin 1,5 kilometrin pituinen. Nykyinen Leipziger Straße luotiin vuonna 1688. Nimi on peräisin Leipzigiin johtaneesta, samalla paikalla sijanneesta varhaisemmasta tiestä.


title: Leipziger Straße

text: Leipziger Straßen varrella sijaitsee muun muassa Saksan liittoneuvoston rakennus, entinen Preussin parlamentin ylähuone, joka on rakennettu vuonna 1904. Muihin katua reunustaviin huomattaviin rakennuksiin lukeutuu muun muassa Saksan valtiovarainministeriön rakennus, jossa aiemmin toimi Natsi-Saksan "Reichsluftfahrtministerium" ja joka rakennettiin vuosina 1935–36 arkkitehti Ernst Sagebielin suunnitelmien pohjalta.


title: Moshood Abiola

text: Moshood Kashimawo Olawale Abiola (24. elokuuta 1937 – 7. heinäkuuta 1998) oli nigerialainen Joruba-heimoon kuulunut liikemies, joka voitti presidentinvaalit 1993.


title: Moshood Abiola

text: Abiola oli syntyisin Abeokutasta Ogunin osavaltiosta. Hänestä tuli 1970-luvun öljybuumin myötä yksi maan rikkaimmista miehistä. Omaisuutensa hän teki televiestintäalalla. Politiikkaan hän lähti 1979 alun perin Kansallispuolueessa sotilashallituksen luvattua siirtymistä siviilivaltaan. Sotilasvallankaappaus pyyhkäisi kuitenkin pois presidentti Shehu Shagarin ja kansallispuolueen.


title: Moshood Abiola

text:
Abiola pyrki Nigerian presidentiksi 12. kesäkuuta 1993 vaaleissa, jossa hän oli Social Democratic Partyn ehdokas. Abiola voitti selvästi pohjoisnigerialaisen vastaehdokkaansa, hausa-muslimi Bashir Tofan (National Republican Convention) saaden taakseen 19 osavaltiota 30:stä. Kyseisiä vaaleja on pidetty Nigerian historian rehellisimpinä ja vapaimpia.
Maan sotilashallitsija kenraali Ibrahim Babangida kuitenkin peruutti vaalien tuloksen ja kielsi entisiä ehdokkaita enää asettumasta ehdolle. Babangida joutui eroamaan protestien ja lakkoaallon vuoksi. Hän luovutti vallan Ernest Shonekanille, mutta kolmen kuukauden kuluessa kenraali Sani Abacha kaappasi vallan itselleen Babangidan ollessa Egyptissä.


title: Moshood Abiola

text: Kun Abiola julisti olevansa laillinen Nigerian presidentti, hänet vangittiin maanpetoksesta syytettynä. Abiola kuoli 7. heinäkuuta 1998, pian sen jälkeen kun hänet vapautettiin vankilasta ja hän tapasi YK:n ja Yhdysvaltain edustajia. Kuolinsyyksi ilmoitettiin sydänkohtaus. Abiolan kuolemaa ei pidetty luonnollisena, ja sen seurauksena syttyi mellakoita, joissa kuoli noin 60 ihmistä.


title: Kimmo Pikkarainen

text: Kimmo Pikkarainen (s. 19. joulukuuta 1976 Helsinki) on suomalainen jääkiekkoilija, pelipaikaltaan puolustaja. Hän on pelannut SM-liigaa KalPan, JYPin, Pelicansin, Bluesin, Tapparan ja Jokereiden riveissä.


title: Kimmo Pikkarainen

text: Lisäksi hän on pelannut Mestiksessä ja sen edeltäjässä 1-divisioonassa Hyvinkään Ahmoissa, K-Vantaassa ja KJT:ssä. Ulkomailla pääsarjatason pelikokemusta on kertynyt Tanskan Herning IK:sta, Italian Rittenistä ja Slovakian HKM Zvolenista, alemmilla tasoilla Pikkarainen on pelannut Ruotsin Nittorpissa, Italian Milano Rossoblussa ja Suomi-sarjan EPS:ssä.Pikkarainen on ollut naimisissa malli Dana Mäkisen kanssa. Pari jätti erohakemukset Helsingin käräjäoikeuteen toukokuussa 2012. Hänellä on myös poika, Oliver Pikkarainen.


title: Olli Ahvenniemi

text: Olli Mikael Ahvenniemi (s. 4. huhtikuuta 1983 Vaasa) on suomalainen kilpauransa päättänyt koripalloilija. Vaasan Salaman kasvatti Ahvenniemi pelasi tavallisesti sentterinä. Hänen torjuntakeskiarvonsa lukeutui usein pääsarjan parhaimpiin.


title: Olli Ahvenniemi

text: Ahvenniemi pelasi menestyksekkäimmät vuotensa Tampereen Pyrinnössä, jonka lisäksi hän edusti Korisliigassa Team Componentaa sekä Kauhajoen Karhua. Kaudet 2003–2007 Ahvenniemi pelasi Mainen yliopiston koripallojoukkueessa.


title: Olli Ahvenniemi

text: Ahvenniemi valittiin Korisliigan vuoden tulokkaaksi kaudella 2002–2003. Suomen mestaruuden hän voitti kahdesti. Suomen koripallomaajoukkueessa Ahvenniemi pelasi 12 ottelua 1,7 pisteen keskiarvolla ja saavutti PM-hopeaa vuonna 2006.


title: Olli Ahvenniemi

text: Miesten valtakunnallisissa sarjoissa Vaasan Salaman kasvatti Ahvenniemi edusti ensimmäiset kaksi kauttaan I-divisioonassa pelannutta Kauhajoen Karhua. Jälkimmäisellä kaudellaan hän oli joukkueensa paras levypallopelaaja ja pelasi tupla–tuplan keskiarvolla kirjaten myös huomattavat 3,4 koriinheiton torjuntaa ottelua kohden, mikä oli sarjan korkein lukema. Toukokuussa 2002 Ahvenniemi siirtyi miesten pääsarjatasolle tehtyään sopimuksen karkkilalaisen Team Componentan kanssa tavoitteenaan myös varusmiespalveluksen suorittaminen kauden aikana.


title: Olli Ahvenniemi

text: Team Componentassa Ahvenniemi pelasi hyvän tulokaskauden. Hän teki 22. tammikuuta 2003 Salon Vilpasta vastaan koko pääsarjauransa korkeimmat lukemat niin pisteissä (20), kahden pisteen koreissa (9 kpl) kuin tehokkuudessakin (30). Kuukausi myöhemmin hän kirjautti yhdessä ottelussa viisi heitontorjuntaa, myös pääsarjauransa ennätyksen. Team Componenta jäi runkosarjassa kaksi pistettä viimeisestä pudotuspelipaikasta. Lähes 25 minuuttia ottelua kohden kauden aikana pelannut Ahvenniemi teki kauden aikana 7,4 pistettä, otti 0,7 pallonriistoa ja onnistui vapaaheitoissaan 58,7 prosentin tarkkuudella kaikkien lukemien oltua hänen liigauransa parhaat. Kauden päätteeksi Ahvenniemi valittiin 70 prosentin ääniosuudella SM-Koriksen vuoden tulokkaaksi.


title: Olli Ahvenniemi

text: Ahvenniemi pelasi neljä kautta Mainen yliopistossa. Keväällä 2007 päättyneellä kaudella hän oli yksi konferenssin parhaista heitontorjujista sekä joukkueensa kapteeni.


title: Olli Ahvenniemi

text: Kauden 2007–08 Ahvenniemi pelasi Korisliigassa Kauhajoen Karhun joukkueessa. Hänen pelinumeronsa oli 40.


title: Olli Ahvenniemi

text: Vuosina 2008–2013 Ahvenniemi pelasi Tampereen Pyrinnössä, jossa voitti kaksi Suomen mestaruutta ja LiigaCupin. Lisäksi hän saavutti Pyrinnössä SM-pronssin ja kaksi cup-hopeaa sekä edusti joukkuetta EuroChallengessa. Syksyllä 2013 Ahvenniemi siirtyi toiseksi ylimmälle sarjatasolle BC Nokiaan, jossa pelaili kauden verran. Tämän jälkeen Ahvenniemi päätti keskittyä koripallon ulkopuoliseen työhönsä sekä perheeseensä ja lopetti pelaajauransa.


title: Olli Ahvenniemi

text: Ahvenniemi pelasi vuonna 2000 14 A-nuorten maaottelua 1,4 pisteen keskiarvolla ja vuosina 2001–2002 alle 20-vuotiaiden maaotteluita seitsemän kappaletta 5,4 pisteen keskiarvolla. Hän ei pelannut ikäluokkien arvoturnauksissa. Ensiesiintymisensä Suomen miesten maajoukkueessa Ahvenniemi teki 23. heinäkuuta 2003, kun hän pelasi pisteittä tasan kolme minuuttia valmistavassa maaottelussa Venäjää vastaan. Ahvenniemi pelasi samana vuonna vielä toisessa miesten valmistavassa maaottelussa, ja vuonna 2005 hänelle kertyi samanlaisia otteluita kolme kappaletta.


title: Olli Ahvenniemi

text: Vuonna 2006 Ahvenniemi pelasi heinäkuussa kaksi maaottelua Viroa vastaan ja kuului elokuussa Suomen joukkueeseen Tampereella pelatussa Pohjoismaiden-mestaruusturnauksessa, mistä Suomi saavutti hopeaa. Vuonna 2007 Ahvenniemi pelasi jälleen Viroa vastaan kahdessa maaottelussa, jotka olivat hänen viimeisensä. Yhteensä Ahvenniemi pelasi miesten maajoukkueessa vuosina 2003–2007 12 ottelussa suhteellisen vaatimattomalla peliajalla ja teki niissä 20 pistettä keskiarvon oltua 1,7. Yksittäisen ottelun piste-ennätyksekseen hän heitti kahdesti viisi pistettä.


title: Olli Ahvenniemi

text: Ahvenniemi oli, sentterin pelipaikalleen tyypillisesti, hyvä levypallojen ottaja ja kahden pisteen korien tekijä. Vapaaheittäjänä hän onnistui yleensä vain alle 50-prosenttisesti. Heitontorjujana Ahvenniemi kuului Korisliigan parhaimmistoon.


title: Olli Ahvenniemi

text: Ahvenniemi opiskeli Mainen yliopistossa pelatessaan kansainvälistä kauppaa ja markkinointia valmistuen kauppatieteiden kandidaatiksi. Vuonna 2012 hän valmistui tuotantotalouden diplomi-insinööriksi Tampereen teknillisestä yliopistosta, jossa hän myös työskenteli vuosina 2011–2012 tutkimusapulaisena. Vuosina 2012–2015 Ahvenniemi työskenteli samassa korkeakoulussa teollisuuden palveluliiketoiminnan projektitutkijana. Vuonna 2015 hän aloitti projektikoordinaattorin työn Alma Manussa, missä hän yleni vuonna 2016 tuotepäälliköksi vastuualueenaan jakelun myynti ja kehitys. Vuonna 2018 Ahvenniemen työnkuvaksi nimettiin palvelupäällikkö.


title: Olli Ahvenniemi

text: Ahvenniemen perheeseen kuuluu puolison lisäksi vuonna 2013 syntynyt poika.


title: Pyhän Tapanin tuomiokirkko (Passau)

text: Pyhän Tapanin tuomiokirkko (, myös "Passaun tuomiokirkko", ) on barokin tyylisuuntaa edustava kirkko saksalaisessa Passaun kaupungissa Baijerissa. Se on Passaun roomalais-katolisen hiippakunnan pääkirkko.


title: Pyhän Tapanin tuomiokirkko (Passau)

text: Nykyisen tuomiokirkon paikalla on sijainnut kirkkoja vuodesta 730 lähtien. Nykyinen, barokkia edustava ja noin 100 metriä pitkä kirkkorakennus rakennettiin vuosina 1668–93. Se korvasi tulipalossa vuonna 1662 tuhoutuneen edeltäjänsä, josta on jäljellä vain myöhäisgotiikkaa edustava itäinen osa. Tuomiokirkon pääpiirustukset laati Carlo Lurago, sen sisätilojen koristelusta vastasi Giovanni Battista Carlone ja freskot kirkkoon teki Carpoforo Tencalla.


title: Pyhän Tapanin tuomiokirkko (Passau)

text: Tuomiokirkossa on yhdet maailman suurimmista uruista. Uruissa on 17 774 pilliä ja 233 äänikertaa.


title: Miki Andō

text: Miki Andō (, s. 18. joulukuuta 1987) on japanilainen taitoluistelija.


title: Miki Andō

text: Andō voitti kultaa vuoden 2007 MM-kisoissa Tokiossa ja pronssia vuoden 2009 MM-kisoissa Los Angelesissa. Torinon talviolympialaisissa 2006 hän sijoittui 15:nneksi ja Vancouverin talviolympialaisissa 2010 viidenneksi.


title: Miki Andō

text: Andō aloitti taitoluistelun yhdeksänvuotiaana. Ensimmäisen kolmoishyppynsä hän teki 11-vuotiaana. Andō on ensimmäinen ja toistaiseksi ainoa naistaitoluistelija, joka on pystynyt kilpailussa onnistuneeseen neloishyppyyn. Hän hyppäsi nelois-salchowin ISU Junior Gran Prix -finaalissa Haagissa joulukuussa 2002. Andōn valmentajana ja koreografina toimii venäläinen entinen taitoluistelija Nikolai Morozov.


title: Carlo Lurago

text: Carlo Lurago (myös "Loragho", "Luraghi", "Luragho", s. 1615, Pellio Intelvi, Comon maakunta – k. 22. lokakuuta 1684, Passau, Baijeri) oli italialainen arkkitehti. Hän oli enimmäkseen aktiivinen Böömissä, jonka pääkaupunkiin Prahaan hän muutti 23-vuotiaana.


title: Suurkylä (Suursaari)

text: Suurkylä oli suurempi Suursaaren kahdesta kylästä. Se sijaitsi Suursaaren itärannalla saaren pohjoisosassa Kappelniemen lähellä olevan lahden rannalla Pohjoiskorkian kaakkoispuolella.


title: Suurkylä (Suursaari)

text: Nykyään Suurkylässä on edelleen laituri huviveneille.


title: Hydrohelium

text: Hydrohelium HHe on yksiarvoinen kationi, joka muodostuu heliumista, johon on liittynyt vety-ydin eli protoni. Se on vahvin tunnettu happo. On ehdotettu, että hydroheliumia esiintyisi tähtienvälisessä aineessa, mutta havaintoja ei ole tehty.


title: Lounatrivi

text: Lounatrivi on Suomenlahden itäosassa Venäjällä sijaitsevan Suursaaren eteläinen kärki ja siellä sijaitseva majakka.


title: Lounatrivi

text: Ensimmäinen majakka paikalle rakennettiin 1861, ja nykyinen punatiilinen majakkatorni rakennettiin 1906. Torninkorkeus on 84 metriä ja se on sijaitsee 89 metrin korkeudella merenpinnasta. Majakan venäläinen nimi on "Gogland južnyi" eli Suursaaren eteläinen (majakka). Majakkaa operoi Venäjän Itämeren laivasto. Majakka on toiminnassa ja lähettää valosignaalin joka kuudes sekunti.


title: Lounatrivi

text: Nyttemmin Lounatriviin on rakennettu uusi entistä korkeampi majakka ja radiomasto.


title: Kaltimon kanava

text: Kaltimon kanava on yksi Pielisjoen kanavista. Kanavan yhteydessä on Kaltimon voimalaitos. Kanava ja voimalaitos sijaitsevat noin 4 kilometriä Enon kirkonkylän keskustasta etelään. Kanavan pituus on 1700 metriä ja pudotuskorkeus 9 metriä.


title: Kaltimon kanava

text: Kaukas ja Enso-Gutzeit sopivat vuonna 1953 Pielisen vesivoiman rakentamisesta. Kaltimon voimalaitoksen rakentaminen aloitettiin toukokuussa 1956. Rakentamisen ajaksi joen pääuoma erotettiin työpadolla ja kuivattiin, vesi johdettiin Nesterinsaaren itäpuolelle. Koneaseman viereen rakennettiin säännöstelypato ja uittosulku, Kaltimon uusi kanava. Kesällä 1958 työmaalla työskenteli noin 500 rakentajaa. Työpadot avattiin elokuussa ja Pielisjoki ohjattiin entiseen uomaansa. Nesterinsaaren itäinen haara suljettiin maapadolla.


title: Kaltimon kanava

text: Koneasema rakennettiin kahta koneistoa varten, joista ensimmäinen kytkettiin valtakunnan verkkoon syyskuussa 1958 ja toinen joulukuussa. Kaltimon voimalaitoksen suunnittelivat arkkitehdit E. Kråkström ja A. Korhonen.


title: Kaltimon kanava

text: Kaltimon kanava korvasi samalla kohdalla joen itäisessä haarassa olleet Nesterinsaaren ja Saapaskosken kanavat. Nesterinsaaren kanava jäi joen itäiseen haaraan rakennetun maapadon ja patoaltaan alle. Veden pinnan nosto voimalan yläpuolelle syntyneessä patoaltaassa muutti yläjuoksun ympäristöä. Kaltimon vanha kanava ja Häihän kanava jäivät altaaseen ja menettivät merkityksensä. Pielisjoen ylittävä maantiesilta oli rakennettava uudelleen ja toiseen paikkaan. Kaltimon pahvitehdas räjäytettiin nousevan veden tieltä.


title: Pohjoiskorkia

text: Pohjoiskorkia on matalin Suursaaren neljästä huipuista sekä siellä sijaitseva majakka. Huipun korkeus Suomenlahden pinnasta on 106 metriä ja se sijaitsee Suurkylän luoteispuolella.


title: Pohjoiskorkia

text: Pohjoiskorkian majakka perustettiin vuonna 1723. Majakka vaurioitui toisen maailmansodan aikaisissa taisteluissa, ja se korvattiin ensin ristikkorakenteisella tornilla. Nykyinen metallilevyrakenteinen torni pystytettiin vuonna 1965.


title: Pohjoiskorkia

text: Majakan korkeus on 23 metriä maanpinnasta ja valo siten 132 metriä merenpinnasta. Se lähettää kolme sekuntia valkeaa valoa 7,5 sekunnin välein.


title: Haukkavuori (Suursaari)

text: Haukkavuori on Suursaaren toiseksi korkein mäki. Se sijaitsee Liivalahden järven rannalla ja on 142 metriä korkea.


title: Pohjoisrivi

text:
Pohjoisrivi oli majakka Suursaaren pohjoisosassa. Sinne rakennettiin kolme metriä korkea kivijalka, jonne laitettiin majakka merenkulkua varten 1807. Vuonna 1824 sai luotsiyhteisö pienen pyöreän rakennuksen, jossa oli sumuhälytin. Rakennus oli kellon muotoinen ja siitä tuli suosittu postikorttiaihe. Myöhemmin parannusten jälkeen 1861 se näkyi 11 merimailin päähän.
Vuoden 1918 ensimmäisenä pääsiäispäivänä venäläinen majakkamestari ja venäläiset majakanvartijat korvattiin suomalaisella. Uudeksi majakkamestariksi asetettiin laivuri E. A. Penttilä, eikä ulkopaikkakuntalaisia enää käytetty. Majakan lyhtykoju siirrettiin 1922 Porkkalan majakalle ja Pohjoisriviin asennettiin uudet majakkavalot, joita käytettiin asetyleenillä. Majakkavalot sammutettiin suomalaisten poistuessa syksyllä 1939.
Majakan lähellä oli myös sumumerkinantoasemana vuonna 1824 rakennettu, tiilistä ja kivistä muurattu pyöreä sumukellolla varustettu tapuli.


title: Vedanta

text: Vedanta (devanagarink.: वेदान्त), ') on hindulaisen filosofian koulukunta. Sana "Vedanta" muodostuu sanoista "veda" "tieto" ja "anta" "loppu, päätös", ja kuuluu käännettynä "tiedon huipentuma". Vedāntaa kutsutaan myös nimellä Uttara Mimamsa, 'jälkimmäinen' tai 'korkeampi tutkimus', ja se rinnastetaan usein Purva Mimamsaan, 'edelliseen tutkimukseen'. Pūrva Mimamsa, yleensä yksinkertaisesti vain Mimamsa, käsittelee vedalaisten mantrojen (Samhita-Vedoissa) ja brahmanojen tuliuhreja, kun taas vedanta kehittelee Ārayakan ("metsäkirjoitusten"), esoteerisia opetuksia ja Upanishadeja.


title: Anson Williams

text: Anson Williams (Anson William Heimlick; s. 25. syyskuuta 1949 Los Angeles) on yhdysvaltalainen näyttelijä. Hänet muistetaan parhaiten roolistaan Warren "Potsie" Weberinä sarjassa "Onnen päivät".


title: Anson Williams

text: Williamsin hahmo esiintyi "Onnen päivissä" sen koko historian ajan, joskin esiintymistiheys väheni sarjan loppua kohden. Williams on tehnyt myös ohjaajantöitä muiden muassa sarjoissa "Sabrina, teininoita" sekä "Siskoni on noita" ja "Star Trekissä".


title: Anson Williams

text: Williams oli vuonna 1983 ehdolla Golden Globen saajaksi. Hän on ollut kahdesti naimisissa, ja hänellä on viisi lasta; toinen avioliitto jatkuu yhä. Yhdysvaltalainen lääkäri Henry Heimlich on sukua hänelle.


title: Henry Heimlich

text: Henry Jay Heimlich (3. helmikuuta 1920 Wilmington, Delaware – 17. joulukuuta 2016 Cincinnati, Ohio) oli yhdysvaltalainen lääkäri. Hän kehitti niin kutsutun Heimlichin otteen, jota käytetään ensiavussa tukehtumisen estämiseksi.


title: Henry Heimlich

text: Heimlich syntyi Wilmingtonissa Philip ja Mary Heimlichin pojaksi. Hänen keskimmäinen nimensä oli alun perin Judah, mutta hän muutti sen myöhemmällä iällään. Hän valmistui ensin Cornellin yliopistosta "Bachelor of Arts" -arvolla 1941 ja sitten lääketieteen tohtoriksi Weill Cornell Medical Collegesta vuonna 1943.


title: Henry Heimlich

text: Heimlich meni 4. kesäkuuta 1951 naimisiin Jane Murrayn kanssa. Näyttelijä-ohjaaja Anson Williams on Heimlichin pikkuserkku.


title: Henry Heimlich

text: Heimlich esitteli kehittämänsä ensiapumenetelmän kesäkuussa 1974, ja sen jälkeen menetelmän merkitys ensiavussa on kasvanut merkittäväksi. Sillä on pelastettu pelkästään Yhdysvalloissa yli 100 000 ihmistä.


title: Henry Heimlich

text: Heimlich käytti kahdesti tositilanteessa kehittämäänsä otetta, ensimmäisen kerran vuonna 2003 pelastaessaan ravintolassa erään miehen. Toinen kerta tapahtui toukokuussa 2016 Cincinnatissa sijaitsevassa vanhainkodissa, jossa eräs nainen oli tukehtua hampurilaisen palaseen. Heimlich oli tuolloin 96-vuotias ja asui itse kyseisessä vanhainkodissa.


title: Gabriel París Gordillo

text: Gabriel París Gordillo (8. maaliskuuta 1910 – 21. maaliskuuta 2008) oli kolumbialainen kenraali ja poliitikko.


title: Gabriel París Gordillo

text: París Gordillosta tuli Kolumbian ensimmäinen presidentti ja sotilasjuntan puheenjohtaja vallankaappauksen jälkeen, kun Gustavo Rojas Pinilla syrjäytettiin vuonna 1957. París Gordillo toimi virassa elokuuhun 1958.


title: Gabriel París Gordillo

text: París Gordillo syntyi Ibaguéssa Alberto París Montalvon ja Isabel Gordillo Díazin pojaksi. Hänen sotilasuransa alkoi kadettikoulussa vuonna 1928. Hän osallistui Perun vastaiseen sotaan vuonna 1933 luutnanttina. Hän meni 28. syyskuuta 1936 naimisiin puolisonsa María Felisa Quevedo Parísin kanssa. Pari sai neljä yhteistä lasta: Gabrielin, Jaimen, Glorian ja Ligian. María kuoli 17. kesäkuuta 1994.


title: Gabriel París Gordillo

text: París Gordillo oli kuollessaan 98-vuotias. Hän oli viimeinen juntan jäsen ja maailman iäkkäimpiä elossa olleita entisiä valtionpäämiehiä. Hänen edelleen kuitenkin meni 9. tammikuuta 1909 syntynyt Anthony Mamo Maltalla.


title: Ruth Beitia

text: Ruth Beitia Vila (s. 1. huhtikuuta 1979 Santander) on espanjalainen korkeushyppääjä. Hän on olympiavoittaja, MM-mitalisti ja Euroopan-mestari.


title: Ruth Beitia

text: Beitia sijoittui yhdeksänneksi Ljubljanan alle 20-vuotiaiden EM-kilpailuissa 1997 ja kahdeksanneksi saman ikäluokan MM-kilpailuissa Annecyssa 1998 tuloksella 180. Hän oli neljäs Ibero-Amerikan mestaruuskilpailuissa 2000. Seuraavana vuonna hän hyppäsi Lissabonin sisäratojen MM-kisoissa seitsemänneksi tuloksella 193, Euroopan cupin ykkösliigassa toiseksi, Välimeren kisoissa neljänneksi ja voitti alle 23-vuotiaiden Euroopan-mestaruuden Amsterdamissa tuloksella 187. Vuonna 2002 hän karsiutui Wienin sisäratojen EM-kisoissa, sijoittui Euroopan cupin ykkösliigassa toiseksi, Münchenin EM-kisoissa 11:nneksi ja Yleisurheilun maailmancupissa kuudenneksi. Seuraavana vuonna hän hyppäsi viidenneksi Birminghamin sisäratojen MM-kilpailuissa tuloksella 196. Myöhemmin samana vuonna hän oli toinen Euroopan cupin superliigassa ja yhdestoista Pariisin MM-kisoissa. Vuonna 2004 Beitia sijoittui kolmanneksi sisäratojen Euroopan cupissa ja karsiutui Budapestin sisäratojen MM-kisoissa sekä Ateenan olympialaisissa. Ibero-Amerikan mestaruuskilpailuissa hän oli neljäs.


title: Ruth Beitia

text: Beitia saavutti vuonna 2005 hopeaa Madridin sisäratojen EM-kisoissa tuloksella 199. Myöhemmin samana vuonna hän sijoittui toiseksi Euroopan cupin ykkösliigassa, voitti kultaa Välimeren kisoissa, mutta karsiutui Helsingin MM-kisoissa. Kauden lopussa hän oli seitsemäs. Seuraavana vuonna hän saavutti MM-pronssia Moskovan sisäratojen MM-kisoissa. Samana vuonna hän oli ulkoradoilla toinen Euroopan cupin superliigassa, yhdeksäs Göteborgin EM-kisoissa, kuudes . Vuonna 2007 Beitia sijoittui kolmanneksi Birminghamin sisäratojen EM-kisoissa, kun alun perin kolmanneksi sijoittunut ja dopingista kiinni jäänyt Venelina Veneva hylättiin. Samana vuonna hän sijoittui toiseksi Euroopan cupin superliigassa, kuudenneksi Osakan MM-kisoissa ja seitsemänneksi .


title: Ruth Beitia

text: Beitia oli vuonna 2008 toinen sisäratojen Euroopan cupissa ja neljäs Valencian MM-hallikilpailuissa. Ulkoradoilla hän voitti Euroopan cupin ykkösliigan, oli seitsemäs Pekingin olympialaisissa ja kahdeksas . Torinon sisäratojen EM-kilpailuissa 2009 hän saavutti hopeaa tuloksella 199. Myöhemmin samana vuonna hän oli toinen Euroopan joukkuemestaruuskilpailuissa, viides Berliinin MM-kisoissa ja seitsemäs . Dohan sisäratojen MM-kilpailuissa 2010 hän sai hopeaa tuloksella 198. Saman vuoden Barcelonan EM-kisoissa hän oli kuudes. Lisäksi hän voitti Ibero-Amerikan mestaruuden tuloksella 189. Pariisin sisäratojen EM-kilpailuissa 2011 hän sai hopeaa tuloksella 196. Hän oli samana vuonna kolmas Euroopan joukkuemestaruuskilpailuissa, mutta karsiutui Daegun MM-kilpailuissa. Istanbulin sisäratojen MM-kilpailuissa 2012 hän oli kuudes tuloksella 195 cm. Kesäkuussa hän voitti Euroopan-mestaruuden Helsingissä tuloksella 197. Lontoon olympialaisissa hän sijoittui neljänneksi ylitettyään tasan kaksi metriä.


title: Ruth Beitia

text: Beitia voitti Göteborgin sisäratojen EM-kilpailuissa 2013 kultaa tuloksella 199 cm. Hän sai pronssia Moskovan MM-kilpailuissa tuloksella 197. Sopotin MM-hallikilpailuissa 2014 hän sai pronssia tuloksella 200. Euroopan joukkuemestaruuskilpailuissa hän oli kolmas. Hän voitti Euroopan-mestaruuden Zürichissä 2014 tuloksella 201. Hän oli 2015 viides Prahan EM-hallikilpailuissa, toinen Euroopan joukkuemestaruuskilpailuissa ja viides Pekingin MM-kilpailuissa. Hän sai hopeaa Portlandin MM-hallikilpailuissa 2016 tuloksella 196. Hän voitti Euroopan-mestaruuden Amsterdamissa 2016 tuloksella 198. Hän voitti olympiakultaa Rio de Janeirossa tuloksella 197. Belgradin EM-hallikilpailuissa 2017 hän sai hopeaa tuloksella 194. Lontoon MM-kisoissa 2017 hän sijoittui 12:nneksi.


title: Ruth Beitia

text: Beitia on voittanut korkeushypyn Espanjan-mestaruuden ulkoradoilla kolmetoista kertaa (vuosina 2003 ja 2006–2017) ja sisäradoilla 16 kertaa (2002–2017). Espanjan ennätystä hän on parantanut tai sivunnut ulkoradoilla yhdeksän kertaa ja sisäradoilla kahdeksan kertaa.


title: Nouhak Phoumsavanh

text: Nouhak Phoumsavanh (9. huhtikuuta 1914 – 9. syyskuuta 2008) oli laosilainen poliitikko. Hän oli Laosin kansan vallankumouspuolueen kakkosmies 1950-luvulta 1990-luvulle Kaysone Phomvihanen jälkeen ja toimi puolueen puheenjohtajana ja Laosin presidenttinä vuosina 1992–1998. Hän oli aiemmin toiminut maansa varapääministerinä Kaysone Phomvihanen ollessa pääministerinä.


title: Nouhak Phoumsavanh

text: Phoumsavanh oli perustamassa Laon vallankumouksellista liikettä (Pathet Lao) 1940 maan ollessa Ranskan siirtomaa. Liike nousi valtaan 1975 Pohjois-Vietnamin tuella. Nouhak nimitettiin tämän jälkeen varapääministeriksi. Vuonna 1989 hänet valittiin kansankokoukseen ja sen puhemieheksi. Hän johti komiteaa, joka kirjoitti uuden perustuslain, jossa presidentti sai laajat valtaoikeuden aseman oltua aiemmin seremoniallinen. Kun perustuslaki otettiin käyttöön 1991 Kaysone Phomvihane valittiin tähän tehtävään.


title: Nouhak Phoumsavanh

text: Phoumsavanh, Kaysone Phomvihane ja Khamtai Siphandon kuuluivat kommunistisen Pathet Laon ydinryhmään. Heitä kutsuttiin "rautakolmioksi". Kaysone kuoli 21. marraskuuta 1992, ja 25. marraskuuta Phoumsavanhista tuli presidentti ja Siphandonista puoluejohtaja


title: Nouhak Phoumsavanh

text: Nouhakin kuoleman jälkeen hänen hautajaisiaan valmistelemaan nimitettiin 26-jäseninen komitea johdossaan presidentti Choummaly Sayasone ja maahan julistettiin viiden päivän suruaika. Nouhak Phoumsavanhille järjestettiin polttohautajaiset Vientianessa 14. syyskuuta 2008.


title: Olga Levenkova

text: Olga Levenkova (s. 11. tammikuuta 1984 Kemerovo, Neuvostoliitto) on venäläinen seitsenottelija.


title: Olga Levenkova

text: Levenkova voitti 2002 Kingstonin nuorten MM-kisoissa pronssia seitsenottelussa pistein 5712. Seuraavana vuonna hän voitti nuorten EM-kultaa tuloksella 5748. Saman vuoden Universiadeissa hän sijoittui yhdeksänneksi. Vuonna 2005 hän oli Universiadeissa kahdeksas. Levenkova voitti 2006 Venäjän sisäratojen mestaruuden viisiottelussa. Hän voitti samana vuonna MM-pronssia Moskovan sisäratojen MM-kisoissa viisiottelussa tuloksella 4579. Myöhemmin samana vuonna hän sijoittui Göteborgin EM-kisoissa seitsenottelussa kymmenenneksi tuloksella 6118. Seuraavana vuonna hän oli Birminghamin sisäratojen EM-kisoissa kahdestoista viisiottelussa.


title: Alison Lurie

text: Alison Lurie (s. 3. syyskuuta 1926) on yhdysvaltalainen kirjailija. Hänelle myönnettiin vuonna 1985 Pulitzer-palkinto romaanista "Ulkomaansuhteita".


title: Alison Lurie

text: Lurie syntyi Chicagossa, kasvoi New Yorkissa ja valmistui Radcliffe Collegesta vuonna 1947. Hän meni vuonna 1948 naimisiin Jonathan Peale Bishopin kanssa, mutta pari erosi vuonna 1985.


title: Alison Lurie

text: Lurien ensimmäinen romaani "Love and Friendship" julkaistiin vuonna 1962. Hänen myöhempiin teoksiinsa lukeutuu muiden muassa "Real People" (1969), mutta "Ulkomaansuhteita" on pysynyt hänen "magnum opuksenaan". Hän on opettanut Cornellin yliopistolla vuodesta 1970.


title: Alison Lurie

text: Lurie on osoittanut kiinnostusta myös lastenkirjallisuutta kohtaan ja kirjoittanut aiheesta runsaasti. Vuonna 2001 hän julkaisi muistelmateoksen "Familiar Spirits", jossa keskeisissä osissa ovat avoimesti homoseksuaali runoilija James Merrill ja hänen partnerinsa David Jackson. Lurie tunsi molemmat henkilökohtaisesti jo 1950-luvulta.


title: Alison Lurie

text: Lurie on nykyisin naimisissa kirjailija Edward Howerin kanssa. Hänellä on edellisestä avioliitosta kolme aikuista poikaa – John, Jeremy ja Joshua – ja lapsenlapsia. Hän on ollut vuodesta 1989 Yhdysvaltain Taiteiden ja kirjallisuuden akatemian jäsen.


title: Juliana Juštšanka

text: Juliana Juštšanka (o.s. Žalnjaruk, s. 14. elokuuta 1984) on valkovenäläinen 400 metrin juoksija.


title: Juliana Juštšanka

text: Juštšanka oli Moskovan sisäratojen MM-kisoissa mukana Valko-Venäjän joukkueessa, joka voitti MM-pronssia 4 x 400 metrin viestijuoksussa. Myöhemmin samana vuonna hän voitti Euroopan cupin ykkösliigan 400 metrillä ajalla 51,53. Göteborgin EM-kisoissa samana vuonna hän oli mukana voittamassa EM-hopeaa pitkässä viestissä.


title: Júlia Liptáková

text: Júlia Liptáková (s. 8. huhtikuuta 1984) on slovakialainen malli.


title: Júlia Liptáková

text: Liptáková syntyi ja kasvoi Nová Dubnicassa. Hän voitti jo vuonna 2000 "Miss dievča" -kilpailun kotikaupungissaan; vuonna 2004 hänet nimettiin "Miss Body Beautiful of the Worldiksi" Malesiassa. Hän sijoittui toiseksi Model of the Year -kilpailussa Koreassa syyskuussa 2005.


title: Júlia Liptáková

text: Liptáková on 174 cm pitkä. Hänellä on vaalea tukka ja sinivihreät silmät.


title: Dmitri Petrov

text: Dmitri Petrov (, s. 4. tammikuuta 1982) on venäläinen 400 metrin juoksija.


title: Dmitri Petrov

text: Petrov karsiutui 2000 Santiago de Chilen nuorten MM-kisoissa 400 metrin alkuerissä ajalla 47,66. Vuonna 2006 hän voitti Venäjän sisäratojen mestaruuden 400 metrillä. Samana vuonna Moskovan sisäratojen MM-kisoissa hän sijoittui matkan kuudenneksi ajalla 47,33. Hän oli samoissa kisoissa mukana Venäjän joukkueessa, joka voitti MM-pronssia 4 x 400 metrin viestijuoksussa.


title: Meinhardt Raabe

text: Meinhardt Raabe (2. syyskuuta 1915 – 9. huhtikuuta 2010) oli yhdysvaltalainen näyttelijä, joka esiintyi vuoden 1939 elokuvassa "Ihmemaa Oz" yhtenä maiskisista.


title: Meinhardt Raabe

text: Raabe syntyi Wisconsinissa ja valmistui Wisconsin-Madisonin yliopistosta vuonna 1937. Hänet tunnetaan lyhytkasvuisuudestaan: hän oli vain 140 senttimetrin pituinen. Hän oli naimisissa Marie Raaben kanssa vuodesta 1946 tämän kuolemaan liikenneonnettomuudessa 23. lokakuuta 1997.


title: Meinhardt Raabe

text: Raabe vieraili huhtikuussa 2005 "Jimmy Kimmel Live!" -talk show’ssa ja saman vuoden lokakuussa "Entertainment Tonightissa". Hän asui viimeisinä vuosinaan Penny Farms Retirement Community -vanhainkodissa Floridassa.


title: Vicente Trueba

text: Vicente Trueba Pérez (16. lokakuuta 1905 – 10. marraskuuta 1986) oli espanjalainen maantiepyöräilijä. Hän on tullut parhaiten tunnetuksi voitettuaan ensimmäisenä Ranskan ympäriajon "vuorten kuninkaan" -tittelin vuonna 1933. Samana vuonna hän sijoittui kokonaiskilpailussa kuudennelle sijalle.


title: Vicente Trueba

text: Vasta vuonna 1933 kilpailtiin vuorten kuninkuudesta ja laskettiin virallisesti pisteet. Tällöin voittajaksi selviytyi espanjalainen Tureba, joka saavutti entinen vuorinousujen voittoja kilpailun aikana. Trueba oli kuitenkin erinomaisen huono mäkien alastulossa, joten hän ei voittanut muuta kuin vain nousut. Tämän kokemuksen innostamana Tour de Francen kilpailujohtaja Henri Desgrange päätti luoda järjestelmän, jossa ensimmäisenä vuorille nousseet saivat bonuspisteitä aikahyvityksen muodossa.


title: Jerry Herman

text: Gerald "Jerry" Herman (s. 10. heinäkuuta 1931) on yhdysvaltalainen säveltäjä ja sanoittaja. Hänet tunnetaan hänen Broadway-musikaaleistaan, joista tunnetuimpia ovat "Hello, Dolly!" (1964), "Mame" (1966) ja "La Cage aux Folles" (1983).


title: Jerry Herman

text: Herman syntyi New Yorkissa. Hän osoitti jo lapsena huomattavaa musikaalista lahjakkuutta, ja hänen Broadway-debyyttinsä ("From A to Z") tapahtui vuonna 1960. Hänen tunnetuin yksittäinen laulunsa on samannimiseen musikaaliin kuuluva "Hello, Dolly!", joka nousi vuonna 1964 Louis Armstrongin levyttämänä listaykköseksi.


title: Jerry Herman

text: Hermanin on sanottu olevan ainoa säveltäjä-sanoittaja, jonka teoksista kolme on näytetty Broadwaylla yli 1 500 kertaa. Hänelle on myönnetty kaksi Tony-palkintoa vuosina 1964 ja 1984. Hänellä on tähti Hollywood Walk of Famella, ja hän on kuulunut Songwriters Hall of Fameen vuodesta 1982.


title: Jerry Herman

text: Herman on elänyt yli kaksikymmentä vuotta HIV-positiivisena. Hän on avoimesti homoseksuaali.


title: Katrin Cartlidge

text: Katrin Cartlidge (15. toukokuuta 1961 – 7. syyskuuta 2002) oli brittiläinen näyttelijä.


title: Katrin Cartlidge

text: Cartlidge syntyi Lontoossa englantilaiselle isälle ja saksanjuutalaiselle pakolaisäidille. Hän opiskeli Parliament Hill Schoolissa Camdenissa.


title: Katrin Cartlidge

text: Cartlidge tuli alun perin tunnetuksi sarjasta "Brookside" 1980-luvulla. Myöhempiä rooleja hänellä oli muiden muassa elokuvissa "Ennen sadetta" (1994), "Merisairas" (1996), "Career Girls – uranaisia" (1997) ja "From Hell" (2001).


title: Katrin Cartlidge

text: Keuhkokuume ja verenmyrkytys, jotka johtuivat feokromosytoomasta, veivät 41-vuotiaan Cartlidgen alkusyksystä 2002 erittäin huonoon tilaan, ja hän kuoli Lontoossa 7. syyskuuta 2002.


title: Henri Desgrange

text: Henri Desgrange (31. tammikuuta 1865 Pariisi – 16. elokuuta 1940 Beauvallon) oli ranskalainen kilpapyöräilijä, urheilujohtaja ja toimittaja, joka on tullut tunnetuksi perustettuaan vuosittain ajettavan Ranskan ympäriajon.


title: Henri Desgrange

text: Hän teki urallaan 12 ratapyöräilyn maailmanennätystä, ja joukossa on tunnin aika-ajon ennätys 35,325 kilometriä tunnissa, jonka hän ajoi 11. toukokuuta 1893.


title: Henri Desgrange

text: Ennen urheilu- ja kilpapyöräilyuraansa Desgrange toimi notaaritoimiston virkailijana Place de Clichyllä Pariisissa. Hän kuitenkin luopui suunnittelemastaan urasta asianajajana ja omistautui kokonaan urheilulle.


title: Henri Desgrange

text: Hänen urheilu-uransa merkittävin saavutus oli vuonna 1893 Buffalo-velodromilla tehty tunnin ajon maailmanennätys vuonna 1893 (35 325 m). Ennätys säilyi voimassa seuraavaan vuoteen, kunnes Jules Dubois paransi sitä lähes kolme kilometriä. Radalla hän saavutti myös muita maailmanennätyksiä, esimerkiksi 50 ja 100 kilometrin metkoilla. Hän teki 1893 amatöörien 1 kilometrin seisovan lähdön maailmanennätyksen ajalla 1.37,0. Michel van den Eynde rikkoi ennätyksen kaksi vuotta myöhemmin ajalla 1.29,0. Hän saavutti mestaruuden vuonna 1893 myös kolmipyöräisillä.


title: Henri Desgrange

text: Ennen toimittajaksi ryhtymistä hän toimi Parc des Princes'n urheiluareenan johtajana vuodesta 1897 ja myös katetun, pyöräilykisoihin tarkoitetun Auto vélodrome d'Hiver'n johtajana vuodesta 903 lähtien. Tämän elämänvaiheensa aikana hän julkaisi myös kaksi teosta: "La tête et les jambes" (1894) ja "Alphonse Marcaux" (1899). Hänestä tuli vuonna 1900 uuden urheilupäivälehden L'Auto-Vélo, vuodesta 1903 L'Auto, päätoimittaja ja johtaja.


title: Henri Desgrange

text: Vuonna 1915 hän liittyi Ranskan asevoimiin tavallisena sotilaana mutta kohosi ensimmäisen maailmansodan taistelujen myötä upseeriksi. Vielä vanhanakin on oli kiinnostunut urheilusta ja harrasti monimuotoista pyöräilyä, erityisesti pyöräilymatkailua, ja maastojuoksua.


title: Henri Desgrange

text: Géo Lefèvre oli toimittajana Henri Desgrangen lehdessä, ja hänen aloitteesta Desgrange perusti vuonna 1903 maantiellä ajettavan kilpailun, Tour de Francen. Hän pysyi kilpailun järjestäjänä ja johtajana ensimmäisen maailmansodan keskeytystä lukuun ottamatta vuoteen 1936. Hän jätti tehtävänsä Jacques Goddet'n huoleksi kesken Tour de France -kilpailua Charlevillessä.


title: Henri Desgrange

text: Henri Desgrangelle on pystytetty muistomerkki col du Galibier'n huipulle, ja joka vuosi jaetaan hänen nimeään kantava palkinto. Palkinto luovutetaan kilpailijalle, joka ensimmäisenä saavuttaa tämän huipun.


title: Terve taas, Kotter

text: Terve taas, Kotter () oli yhdysvaltalainen vuosina 1975–1979 esitetty tilannekomediasarja. Se toi John Travoltalle ensimmäisen huomiota herättäneen roolin.


title: Terve taas, Kotter

text: Yhdysvaltalaisen high schoolin koululuokan omintakeisia teinejä kuvaavassa sarjassa nimiosaa, opettaja Kotteria esittää Gabe Kaplan. Travolta esittää yhtä koululaisista.


title: Terve taas, Kotter

text: Sarjaa alettiin esittää Suomessa 26. tammikuuta 1979. Jukka Kajava arveli "Helsingin Sanomien" tv-sivulla, ettei vuosia sitten tehtyä sarjaa olisi lainkaan hankittu Suomen televisioon ilman Travoltan hiljattaisia menestyselokuvia. Hän antoi "Kotterista" varsin murskaavan arvion ja kutsui sitä etäiseksi, eksoottiseksi ja koskettamattomaksi viihteeksi. Hän sanoi sarjan olevan Mainos-TV:n ”kaupallista ja laskelmoivaa ohjelmapolitiikkaa näkyvimmillään”.


title: Aki Hakkarainen

text: Aki Matti Hakkarainen (s. 1983) on suomalainen mies, joka tartutti HI-viruksen viiteen naiseen vuosina 1999–2007. Hakkaraista syytettiin oikeudessa törkeistä pahoinpitelyistä ja törkeistä pahoinpitelyn yrityksistä. Hovioikeus tuomitsi Hakkaraisen kesäkuussa 2009 12 vuodeksi vankeuteen. Rovaniemellä vuodesta 2002 lähtien asunut Hakkarainen tuomittiin joulukuussa 2005 vastaavanlaisesta teosta vuoden ja yhdeksän kuukauden ehdolliseen vankeuteen. Tapauksessa HI-virus ei tarttunut uhriin. Eräiden oikeuden ennakkotapausten mukaan HI-viruksen kantaja syyllistyy rikokseen, mikäli hän on suojaamattomassa sukupuoliyhteydessä, vaikkei HI-virus tarttuisikaan.


title: Aki Hakkarainen

text: Hakkaraisesta tehtiin kesäkuun alussa 2007 ilmoitus Rovaniemen poliisille, kun Hakkaraisen kanssa sukupuoliyhteydessä ollut nuori nainen sai tiedon HIV-tartunnastaan. Hakkarainen vangittiin elokuussa 2007 poliisin päästyä hänen jäljilleen. Rovaniemen poliisi sai kaikkiaan 18 naiselta rikosilmoituksen Hakkaraisesta. Poliisi julkisti Hakkaraisen nimen ja kuvan 5. lokakuuta 2007 tavoittaakseen kaikki hänen kanssaan sukupuoliyhteydessä olleet naiset. Neljä Hakkaraisen kanssa sukupuoliyhteydessä ollutta naista teki rikosilmoituksen kuvan ja nimen julkaisun jälkeen. Neljällä naisella todettiin HIV-tartunta. Poliisin tiedossa oli noin kolmisenkymmentä Hakkaraisen seksikumppania.


title: Aki Hakkarainen

text: Hakkarainen sai HI-viruksen vuonna 1999 ollessaan lomamatkalla Thaimaassa. Hän on kolmen lapsen isä. Hakkaraisen sittemmin avioeron ottanut vaimo on yksi HI-viruksen saaneista. Raskaus paljasti hänen tartuntansa. Hakkaraisen kaksi muuta lasta on eri naisten kanssa saatuja. Yhteenkään Hakkaraisen lapsista HI-virus ei ole tarttunut.


title: Aki Hakkarainen

text: Aki Hakkarainen sai Rovaniemen käräjäoikeudessa syytteet kahdestatoista törkeän pahoinpitelyn yrityksestä, viidestä törkeästä pahoinpitelystä ja kolmesta nuorena henkilönä tehdystä törkeän pahoinpitelyn yrityksestä. Lisäksi syyteluettelossa oli syytös sukupuoliyhteyteen pakottamisesta. Jutussa on asianomistajina 21 naista, jotka vaativat Hakkaraiselta noin 460 000 euron korvauksia. Vahingonkorvaukset koostuivat pääosin niiden viiden naisen vaatimuksista, joihin HI-virus tarttui. Hakkarainen myönsi syyllistyneensä suojaamattomaan sukupuoliyhteyteen naisten kanssa, mutta kielsi yrittäneensä tahallaan tartuttaa virusta. Puolustuksen mukaan kysymys oli enintään törkeästä vammantuottamisesta ja vaaran aiheuttamisesta. Muutaman syytekohdan Hakkarainen kielsi kokonaisuudessaan. Rovaniemen käräjäoikeus katsoi 22. huhtikuuta antamassaan välituomiossa, että Hakkarainen tartutti tietoisesti HI-viruksen viiteen naiseen ja passitti tämän mielentilatutkimukseen.


title: Aki Hakkarainen

text: Mielentilatutkimuksessa todettiin, että Aki Hakkarainen kärsi keskivaikeasta masennuksesta ja persoonallisuushäiriöstä, mutta oli kuitenkin syyntakeinen ja siten oikeustoimikelpoinen.


title: Aki Hakkarainen

text: 25. elokuuta 2008 käräjäoikeus tuomitsi Hakkaraisen 10 vuodeksi vankeuteen viidestä törkeästä pahoinpitelystä, 14 törkeästä pahoinpitelyn yrityksestä sekä yhdestä raiskauksesta. Lisäksi käräjäoikeus pani täytäntöön 1 vuoden ja 9 kuukauden ehdollisen vankeusrangaistuksen, johon Hakkarainen tuomittiin joulukuussa 2005.


title: Aki Hakkarainen

text: Hakkarainen, syyttäjä ja yksi asianomistajista valittivat Rovaniemen hovioikeuteen, joka käsitteli tapausta keväällä 2009. Kesäkuussa 2009 hovioikeus kovensi Hakkaraisen rangaistuksen 12 vuoden mittaiseksi.


title: Aki Hakkarainen

text: Korkein oikeus epäsi Hakkaraisen valituslupa-anomuksen kesäkuussa 2010.


title: Tom Berenger

text: Thomas Michael "Tom" Berenger, os. Moore (s. 31. toukokuuta 1949) on yhdysvaltalainen näyttelijä.


title: Tom Berenger

text: Berenger syntyi Chicagossa ja opiskeli journalismia Missourin yliopistolla. Hän päätti kuitenkin aloittaa näyttelijänuran ja muutti 1970-luvulla New Yorkiin. Hän sai roolin sarjasta "One Life to Live".


title: Tom Berenger

text: Berenger voitti vuonna 1987 parhaan miessivuosan Golden Globen työstä elokuvassa "Platoon – nuoret sotilaat". Hän oli lisäksi ehdolla parhaan miessivuosan Oscar-palkinnon saajaksi. Hänellä on ollut myöhemminkin rooleja lukuisissa kansainvälisesti tunnetuissa elokuvissa, joista mainittavimmat ovat "Syntynyt 4. heinäkuuta" (1989) "Training Day" (2001) ja "Inception" (2010).


title: Tom Berenger

text: Berengerillä on ollut neljä avioliittoa. Kolmas avioliitto Patrician kanssa alkoi 23. tammikuuta 1998. Näyttelijällä on kaikkiaan kuusi lasta.


title: Huey Lewis and the News

text: Huey Lewis and the News on yhdysvaltalainen rockyhtye, joka on ollut aktiivinen vuodesta 1979 lähtien. Yhtye saavutti 1980-luvulla useita Yhdysvaltain listaykkössijoituksia albumeillaan ja singleillään.


title: Huey Lewis and the News

text: Huey Lewis and the Newsin juuret ovat kahdessa 1970-luvulla toimineessa kalifornialaisessa yhtyeessä Cloverissa ja Soundholessa. Sanfranciscolaisessa country rock -yhtyeessä nimeltä Clover lauloi Huey Lewis ja soitti koskettimia Sean Hopper. Yhtye muutti Englantiin vuonna 1976 kun Nick Lowe uskoi heidän sopivan brittiläiseen pubrock-skeneen. Lowe tuotti yhtyeen esikoissinglen ”Chicken Funk”. Clover julkaisi kaksi albumia, jotka eivät menestyneet, ja yhtye hajosi ja muutti takaisin Kaliforniaan. Siellä Lewis ja Hopper muodostivat yhtyeen nimeltä American Express, jonka muut jäsenet olivat Soundholessa yhdessä soittaneet Mario Cipollina (basso), Johnny Colla (saksofoni ja kitara) ja Bill Gibson (rummut). Mercury julkaisi yhtyeen ensisinglen, coverin nimeltä ”Exodisco”. Kitaristi Chris Hayes liittyi yhtyeeseen vuonna 1980. Se sai levytyssopimuksen Chrysalisilta ja vaihtoi nimekseen Huey Lewis and the News.


title: Huey Lewis and the News

text: Huey Lewis and the News julkaisi esikoisalbuminsa "Huey Lewis & the News" vuonna 1980, mutta sen menestys oli vielä vaatimaton. Toinen albumi "Picture This" (1982) jo menestyi top-10-listalle nousseen singlen ”Do You Believe in Love” ansiosta, ja yhtye alkoi konsertoida ahkerasti. Kolmas albumi "Sports" (1983) myi moninkertaista platinaa ja nousi Yhdysvaltain listaykköseksi seuraavana vuonna. Myös albumin singlet ”Heart and Soul”, ”I Want a New Drug”, ”The Heart of Rock & Roll” ja ”If This Is It” pyörivät tiheään MTV:llä ja nousivat kaikki singlelistan top-10:een.


title: Huey Lewis and the News

text: Huey Lewis haastoi ”Ghostbusters”-kappaleen tekijän Ray Parker Jr.:n oikeuteen vuonna 1984 kappaleensa ”I Want a New Drug” plagioimisesta. Juttu sovittiin oikeuden ulkopuolella.


title: Huey Lewis and the News

text: Huey Lewis and the Newsin ensimmäinen listaykkössingle oli ”The Power of Love” elokuvan "Paluu tulevaisuuteen" soundtrackilta.


title: Huey Lewis and the News

text: Yhtyeen neljäs albumi "Fore!" (1986) nousi listaykköseksi, kuten myös siltä otetut singlet ”Stuck with You” ja ”Jacob’s Ladder”. Myös kolme muuta singleä albumilta nousi top-10:een.


title: Huey Lewis and the News

text: Yhtyeen seuraava albumi "Small World" (1988) oli aiempaa enemmän tyyliltään juurimusiikkia. Siltä nousi top-10:een single ”Perfect World”, mutta albumi jäi listasijalle 11 ja myi vain yksinkertaista platinaa.


title: Huey Lewis and the News

text: Albumi "Hard at Play" (1991) julkaistiin EMI:n kautta ja jäi top-10:n ulkopuolelle. Yhtye konsertoi sen jälkeen harvakseltaan ja julkaisi vuosikymmenen aikana enää vain cover-albumin "Four Chords & Several Years Ago" (1994), joka ei myynyt edes kultaa. Yhtye on jatkanut levyttämistä albumeillaan "Plan B" (2001) ja "Soulsville" (2010).


title: Erika Slezak

text: Erika Alma Hermina Slezak (s. 5. elokuuta 1946) on yhdysvaltalainen näyttelijä. Hänen juurensa ovat Keski-Euroopassa, ja hän on näyttelijä Walter Slezakin lapsi ja tenori Leo Slezakin lapsenlapsi.


title: Erika Slezak

text: Slezak syntyi Hollywoodissa. Hän opiskeli Sacred Heart High Schoolissa Connecticutissa ja pääsi 17-vuotiaana Royal Academy of Dramatic Artiin Lontooseen. Hän on esittänyt jo useamman vuosikymmenen Victoria "Viki" Lordin osaa saippuasarjassa "One Life to Live"; ensimmäistä kertaa hänet nähtiin 17. maaliskuuta 1971.


title: Erika Slezak

text: Slezak kohdisti keväällä 2007 avointa kritiikkiä käsikirjoittaja Dena Higleyyn, joka ilmoitti pian eroamisestaan.


title: Erika Slezak

text: Slezak on voittanut uransa aikana kuusi Emmy-palkintoa vuosina 1984, 1986, 1992, 1995, 1996 ja 2005. Hän asuu New Yorkissa miehensä Brian Daviesin kanssa (naimisissa vuodesta 1978). Hänellä on kaksi aikuista lasta.


title: Porfyrion

text: Porfyrion () oli kreikkalaisessa mytologiassa gigantti, joka oli joko Gaian poika, joka sai alkunsa Uranoksen kuohitsemisessa maahan tippuneista veripisaroista, tai Ereboksen ja Nyksin poika.


title: Porfyrion

text: Gigantomakhian, giganttien ja Olympoksen jumalien välisen taistelun, aikana Porfyrion yritti maata Heran väkisin, mutta saatuaan tämän vaatteet jo revittyä Zeus löi häntä salamallaan ja Herakles tappoi hänet nuolillaan.


title: Kolilemppaus

text: Kolilemppaus, virallisesti hiilensiirto tai hiilenlastaus, on höyrylaivojen aikakauden väistyttyä jo käytöstä poistunut laivatyön muoto.


title: Kolilemppaus

text: Höyrylaivojen tärkein polttoaine oli kivihiili. Laivojen koon kasvaessa myös polttoaineen kulutus kasvoi ja suuremmat hiilivarastot synnyttivät uuden ammatin. Hiilenlastaajan eli hiilensiirtäjän, puhekielessä "trimmarin", "kolilempparin" tai "hiilikuskin" tehtävänä oli yleensä työntökärryjen avulla siirtää hiiltä kaukaisemmasta varastosta lämmittäjille tai tarvittaessa muutenkin siirtää hiiliä laivan hiilivarastosta toiseen jos aluksen vakaus sitä vaati.


title: Kolilemppaus

text: "Trimmari" toimi myös lämmittäjän apumiehenä kaikissa tämän töissä, erityisesti höyrykattiloiden puhdistuksessa ja kuonanpoistossa. Joillakin laivoilla ei konemiehistöllä ollut erillistä messipoikaa vaan "trimmarit" hoitivat näiden tehtävät eli ruuan tarjoilun, tiskauksen ja siivouksen. Lisäksi trimmarit huolehtivat nestehukan täydennykseen käytetyn kylmän kauraliemen valmistuksesta. Tätä käytettiin suuria määriä työvuoron mittaan, koska pelkkä vesi olisi vienyt voimat. Jäänmurtajilla tarkoitukseen käytettiin kotikaljaa, kylmää teetä tai puolukkamehua.


title: Kolilemppaus

text: Sotalaivoilla hiilensiirtoa kattilahuoneessa käytettiin pitkään kurinpitorangaistuksena. Iso-Britannia oli tässä ensimmäinen. Royal Navyn perinteinen kurirangaistus, julkinen ruoskiminen, korvattiin Krimin sodan aikana tällä työllä. Menettely osoittautui toimivammaksi kuin ruoskiminen, koska vuorokaudenkin raataminen lapionvarressa vahingoitti miestä ruumiillisesti ja henkisesti paljon vähemmän kuin selän nahattomaksi ruoskiminen. Lisäksi saatiin hyöty työstä, joka oli tarpeen, sillä esimerkiksi dreadnoughtit polttivat vuorokaudessa 100–120 tonnia hiiltä taloudellisimmalla nopeudellaan ja seistessäänkin jopa 90 tonnia. Kurinpidon kannalta tärkeä pelotusvaikutuskin osoittautui ajan myötä paremmaksi.


title: Kolilemppaus

text: Trimmarin ammatti hävisi hiilipolton mukana. Viimeiset trimmarit saivat uuden ammattinimen "vaippari" (engl. wipe = pyyhkiä, puhdistaa) ja toimivat eräänlaisina yleisapumiehinä öljypolttoisten höyrylaivojen konehuoneissa.


title: Kolilemppaus

text: Tämäkin ammatti katosi lopulta höyrylaivojen myötä.


title: Kolilemppaus

text: Suomen laissa on voimassa oleva määräys siitä, että höyrylaivan lämmittäjäksi tai hiilenluojaksi ei saa palkata alle 18-vuotiasta henkilöä. Määräys oli jo vuoden 1924 merimieslaissa, joka tuli voimaan vuoden 1925 alussa. Sama ikäraja oli kansainvälisen työjärjestön sopimuksessa, joka vahvisti alimman ikärajan hiilenkantajina tai lämmittäjinä aluksella käytettäville nuorille henkilöille. Sopimus tuli Suomessa voimaan 1925.


title: Kolilemppaus

text: Suurissa laivoissa, kuten s/s Kotkassa, trimmareita saattoi olla jopa kymmenkunta.


title: Dick Bruna

text: Dick Bruna (23. elokuuta 1927, Utrecht – 16. helmikuuta 2017, Utrecht) oli alankomaalainen kirjailija, kuvittaja ja graafinen suunnittelija.


title: Dick Bruna

text: Bruna aloitti piirtämisen vuonna 1940 ja lähti toisen maailmansodan jälkeen Lontooseen. Sieltä hän siirtyi vuoden kuluttua Pariisiin, jossa hän sai merkittäviä vaikutteita Pablo Picasson, Henri Matissen ja Georges Braquen kaltaisten nykytaiteilijoiden työstä. Brunan ensimmäinen kirja on vuodelta 1953; hänen kuvakirjojaan on kaikkiaan käännetty kymmenille eri kielille.


title: Dick Bruna

text: Brunan tunnetuin luomus on kuvakirjoista ja televisiosta tuttu Milla-jänis (, ), jonka ensimmäisen version hän kehitti vuonna 1955. Hän on sekä kuvittanut että kirjoittanut Millasta kertovat kirjat. Bruna on lisäksi suunnitellut Georges Simenonin Maigret-kirjojen kansia.


title: Johan Oldenburg

text: Johan Oldenburg (22. elokuuta 1797 Näsby, Itä-Götanmaa, Ruotsi – 7. tammikuuta 1861 Tammisaari) oli Oulun läänin ensimmäinen lääninarkkitehti.


title: Johan Oldenburg

text: Oldenburg palveli Ruotsin kuninkaallisessa henkivartiorykmentissä 1812–1832 ja kuninkaallisessa laivastossa 1832–1842 insinööriupseerina. Erotessaan palveluksesta Oldenburg oli sotilasarvoltaan insinöörimajuri. Hän muutti Suomeen 1841 ja sai Suomen kansalaisuuden 1844.


title: Johan Oldenburg

text: Oldenburg suoritti rakennustaiteen tutkinnon Tallinnassa vuonna 1848. Järventauksen mukaan on myös mahdollista, että Oldenburg on saanut koulutusta arkkitehtuuriin jo Tukholman taideakatemiassa, jossa arkkitehtien lisäksi koulutettiin myös linnoitusupseereita.


title: Johan Oldenburg

text: Ernst Lohrmannin tultua Yleisten rakennusten intendentinkonttorin esimieheksi päätettiin Suomen lääneihin perustaa lääninarkkitehtien virat. Ensimmäisiksi lääninarkkitehdeiksi nimitettiin vuonna 1849 Wilhelm von Karm Viipurin lääniin ja Johan Oldenburg Oulun lääniin. Myöhemmin vuonna 1852 nimitettiin Turun lääninarkkitehdiksi Georg Theodor von Chiewitz ja Vaasan lääninarkkitehdiksi Carl Axel Setterberg.


title: Johan Oldenburg

text: Oldenburg toimi siis Oulun lääninarkkitehtina ensin virkaatekevänä vuodet 1849–1852 ja sitten vakinaisena 1852–1855. Oldenburgia voidaan Järventauksen mukaan pitää Suomen uusrenessanssiarkkitehtuurin yhtenä edelläkävijöistä. Hänen Ouluun suunnittelemansa Öbergin talo sekä Carl Ludvig Engelin suunnitteleman Oulun vanhan pappilan julkisivun muutostyöt on molemmat suunniteltu jo vuonna 1850. Kumpikin rakennus voidaan lukea uusrenessanssityylisinä.


title: Johan Oldenburg

text: Oldenburg muutti Helsinkiin vuonna 1860.


title: Pallantidit

text: Pallantidit olivat kreikkalaisessa mytologiassa Pallaan, Attikan kuningassuvun jäsenen, viisikymmentä poikaa. Heidän isänsä oli osallistunut kolmen veljensä kanssa Metionin poikien karkottamiseen Ateenasta, jonka jälkeen veljeksistä vanhin, Aigeus, oli saanut kruunun, mutta valta oli jaettu neljään osaan.


title: Pallantidit

text: Aigeuksen kuoltua lapsettomana Pallas yritti päästä valtaistuimelle onnistumatta, koska hän oli suvun ottolapsi. Hallitsijaksi julistettiin Theseus. Pallantidit eivät hyväksyneet uutta kuningasta, vaan haluten vallan itselleen alkoivat juonitella Theseusta vastaan. He jakautuivat kahteen joukkoon – toinen marssi isänsä kanssa avoimesti kohti kaupunkia, kun taas toinen järjesti väijytyksen Theseuksen surmaamiseksi. Heidän joukossaan oli kuitenkin sanansaattaja Leos, joka kertoi väijytyksestä Theseukselle, ja tämä tappoi kaikki väijytyksessä olleet veljekset. Tämän jälkeen toinen joukkio Pallaksen kanssa hajosi.


title: Ariel (elokuva)

text: Ariel on vuonna 1988 ensi-iltaan tullut Aki Kaurismäen elokuva.


title: Ariel (elokuva)

text: Elokuva kertoo rautakaivosmies Taisto Kasurisesta, jonka isä tekee itsemurhan. Taisto tottelee isänsä ajatuksia omasta tulevaisuudestaan ja suuntaa matkansa etelään päin. Elokuvassa kuvataan ihmisen päättäväisyyttä ja sen vaikutusta yksilön tarinaan kaurismäkeläisinä kauniina kuvina, maailmassa vailla myötätuntoa.


title: Arvottomat

text: Arvottomat on Mika Kaurismäen ohjaama suomalainen elokuva vuodelta 1982. Se on Kaurismäen ensimmäinen pitkä näytelmäelokuva. Kaurismäki sai elokuvan ohjauksesta Jussi-palkinnon vuonna 1983. Arvottomien käsikirjoituksen hän teki yhdessä veljensä Akin kanssa, joka toimi myös apulaisohjaajana. Matti Pellonpää näytteli elokuvassa ensimmäisen pääosansa.


title: Arvottomat

text: Elokuvaa pidetään merkkiteoksena, jonka ansiosta suomalaisessa elokuvassa alkoi uusi aikakausi. Kulttielokuvaksi noussut road movie -lajityyppiä edustava elokuva matkaa Suomessa, jota ei enää ole, sillä monet kuvauspaikat hävitettiin pian kuvausten päättymisen jälkeen.


title: Arvottomat

text:
Matti Pellonpään esittämä pikkurikollinen Manne riitautuu paikallisen rikollispomon (Esko Nikkari) kanssa ja joutuu lähtemään pakomatkalle ystävänsä Harrin ja mystisen Veeran kanssa, ajellen Volgalla.
Manne on saanut haltuunsa arvokkaan taulun, jota myös pahat pojat havittelevat.


title: Arvottomat

text: Iltalehden Jyrki Laelman mukaan rikosfilmiltä näyttävä elokuva on: ”myös paljon muuta, sillä se on sekä pako että mollisointuinen balladi kadonneesta maailmasta”.


title: Arvottomat

text: Vuonna 1992 kuusikymmentä suomalaista elokuvakriitikkoa äänesti itsenäisyyden 75-vuotisjuhlan kunniaksi kaikkien aikojen parhaasta kotimaisesta elokuvasta. Valituksi tulivat tasaäänin Aki Kaurismäen "Tulitikkutehtaan tyttö" ja Mikko Niskasen "Kahdeksan surmanluotia". "Arvottomat" jakoi kakkossijan Erik Blombergin "Valkoisen peuran" kanssa.


title: Jaime de Armiñán

text: Jaime de Armiñán Oliver (s. 9. maaliskuuta 1927 Madrid) on espanjalainen elokuvaohjaaja ja -käsikirjoittaja. Hän opiskeli lakia Madridin Complutense-yliopistolla.


title: Jaime de Armiñán

text: Armiñánin ohjaamat elokuvat "Mi querida señorita" (1972) ja "El nido" (1980) olivat ehdolla Parhaan vieraskielisen elokuvan Oscar-palkinnon saajaksi. Armiñán on lisäksi ollut ehdolla Berliinin Kultaisen karhun saajaksi 1974, 1985 sekä 1994, Goya-palkinnon saajaksi 1996 ja Fantasporton Kansainvälisen fantasiaelokuvapalkinnon saajaksi 1988.


title: Jaime de Armiñán

text: Armiñán on tehnyt työtä sekä televisioon että elokuvien parissa ja jatkanut uraansa aivan 2000-luvulle saakka. Hänen tunnetuimpien elokuviensa joukkoon lukeutuvat edellä mainittujen Oscar-ehdokkaiden lisäksi "El amor del capitán Brando" (1974) ja "La hora bruja" (1985).


title: Varjoja paratiisissa

text: Varjoja paratiisissa on vuonna 1986 ensi-iltansa saanut suomalainen elokuva, jonka on ohjannut Aki Kaurismäki. "Varjoja paratiisissa" on niin kutsutun työläistrilogian ensimmäinen elokuva. Trilogiaan kuuluvat lisäksi "Ariel" ja "Tulitikkutehtaan tyttö". Elokuva sai vuoden elokuva -Jussin ja Kaurismäki ohjaus-Jussin. Elokuva merkitsi alkua Kaurismäen kansainväliselle menestykselle: se esitettiin Cannesin elokuvajuhlien "Ohjaajien sarjassa" vuonna 1987 ja elokuvan Pariisin-ensi-ilta huhtikuussa 1988 sai myös hyvän vastaanoton.


title: Varjoja paratiisissa

text: Tarinassa roskakuski Nikander (Matti Pellonpää) ihastuu ruokakaupan kassaan (Kati Outinen). Melankolisen huumorin sävyttämässä lakonisessa kuvauksessa kohteena on pieni ihminen, kuten kriitikko toteaa.


title: Zombie ja Kummitusjuna

text: Zombie ja Kummitusjuna on vuonna 1991 ensi-iltansa saanut Mika Kaurismäen ohjaama suomalainen draamaelokuva muusikon itsetuhoisesta kujanjuoksusta.


title: Zombie ja Kummitusjuna

text:
"Zombie ja Kummitusjuna" tuotti Jussi-palkinnot parhaasta miespääosasta (Silu Seppälä), kuvauksesta (Olli Varja) ja ohjauksesta (Kaurismäki).
Ranskan Rouenin pohjoismaisten elokuvien festivaaleilla Kaurismäki sai elokuvasta lehdistöpalkinnon. San Sebastiánin elokuvajuhlilla Espanjassa Silu Seppälä valittiin festivaalin parhaaksi miesnäyttelijäksi. "Zombie ja Kummitusjuna" valittiin myös New Yorkin elokuvajuhlille.


title: Zombie ja Kummitusjuna

text: "Video-oppaassa" vuodelta 1994 Olavi Similä sanoo "Zombien ja Kummitusjunan" olevan syvällinen ja vaikuttava kokonaisuus ja antaa sille neljä tähteä viidestä, mikä vastaa sanallista arviota ”erinomainen”.


title: Rosso (elokuva)

text: Rosso on vuonna 1985 ensi-iltaan tullut Mika Kaurismäen ohjaama suomalainen elokuva. Dialogin elokuvaan on kirjoittanut Aki Kaurismäki. Se on kuvattu Italiassa, Tampereella, Helsingissä ja Vantaalla. Lisäksi näkyy lyhyitä pätkiä muun muassa Kokkolasta ja Raahesta. Lakeudelle saapumiskohtaus on kuvattu Ilmajoella. Päähenkilön kotiinpaluun sisäkohtaus on kuvattu Isossakyrössä.


title: Rosso (elokuva)

text:
Rosso on kertomus sisilialaisesta palkkamurhaajasta Giancarlo Rossosta (Kari Väänänen), jonka tarkoituksena on tappaa miljoonasta liirasta hänen kadotettu rakkautensa ja vaimonsa Maria.
Rosso etsii elokuvan 75 minuutin ajan Maria-nimistä kadonnutta rakkauttaan Suomesta ja siinä samalla ryöstää kaupan ja pankin. Hän tapaa matkallaan myös Martin (Martti Syrjä). Lopussa Rosso löytää kadonneen rakkautensa mutta on samassa ammuttu ja ehtii sanoa vaimolleen "ciao, bambina" (tekstityksessä väärin kirjoitettu "ciao, bambino").


title: Rosso (elokuva)

text: Rosso kuvattiin Mika Kaurismäen mukaan Villealfan, Jörn Donner Productionsin ja Filminorin jääkaapeista löytyneille, muista elokuvista yli jääneille filminpätkille.


title: Bille August

text: Bille August (s. 9. marraskuuta 1948) on tanskalainen elokuvaohjaaja. Hänen tunnetuimpia elokuviaan ovat "Zappa" (1983), "Pelle Valloittaja" (1988), "Hyvä tahto" (1991), "Jerusalem" (1996), "Kurjat" (1998) ja "Laulu Martinille" (2001).


title: Bille August

text: August syntyi Bredessä. Hän valmistui Den Danske Filmskolesta 1973, mutta kouluttautui osaksi Ruotsissa. Hän oli vuosina 1991–1997 naimisissa näyttelijä Pernilla Augustin kanssa, ja heillä on näyttelijätytär Alba August. Hän toimi vuonna 2002 Cannesin elokuvajuhlien tuomariston jäsenenä.


title: Bille August

text: August on kansainvälisesti erittäin arvostettu, ja hänet on palkittu kahdella Kultaisella palmulla (1988 ja 1992). Hänen elokuvansa "Pelle Valloittaja" voitti vuonna 1988 sekä parhaan vieraskielisen elokuvan Oscar-palkinnon että Golden Globen.


title: Lapsia ja aikuisia

text: Lapsia ja aikuisia – kuinka niitä tehdään? on vuonna 2004 ensi-iltaan tullut Aleksi Salmenperän esikoispitkäelokuva. Elokuva oli hänen lopputyönsä Taideteolliseen korkeakouluun. Minttu Mustakallio voitti elokuvasta parhaan naissivuosan Jussi-palkinnon vuonna 2005. Elokuva oli lisäksi ehdolla samana vuonna seuraavissa Jussi-palkintokategorioissa: paras elokuva, paras ohjaus, paras naispääosa (Minna Haapkylä), paras käsikirjoitus, paras musiikki ja paras leikkaus.


title: Lapsia ja aikuisia

text:
Elokuva kertoo kolmekymppisistä Venlasta ja Anterosta, jotka elävät vakiintuneessa parisuhteessa. Suhdetta kuitenkin hiertää peruskysymys: hankimmeko lapsia vai emme? Venla haluaa äidiksi, mutta Antero pelkää perheen sitovan liikaa ja häiritsevän hänen pikaluistelu-uraansa.
Venla on kuitenkin päättänyt saada lapsen ja pyytää apua työpaikkansa naislääkäriltä Sadulta. Toistensa seurassa viihtyvät naiset rakastuvat yllättäen toisiinsa, mikä vaikuttaa monien muidenkin elämään.


title: Sosigenes Aleksandrialainen

text: Sosigenes Aleksandrialainen (ensimmäinen vuosisata eaa.) oli egyptiläinen tähtitieteilijä ja matemaatikko, joka suunnitteli juliaanisen kalenterin. Sosigeneestä ei tiedetä juuri mitään Plinius vanhemman teoksen "Naturalis historia" ulkopuolelta. Pliniuksen mukaan Julius Caesar antoi Sosigeneelle toimeksiannon valmistaa Rooman valtakunnalle virallisen kalenterin. Kalenteri otettiin käyttöön vuonna 45 eaa. Kalenteri oli pitkään käytössä Euroopassa, vuoteen 1582 asti ja joissakin maissa se oli käytössä vielä 1900-luvulle tultaessa.


title: Sosigenes Aleksandrialainen

text: Sosigeneen tähtitieteelliset kirjoitukset ovat hävinneet, muutamia hajanaisia katkelmia lukuun ottamatta. Yhdessä katkelmassa hän esittää, että Merkurius kiertää Aurinkoa.


title: Jerry Schatzberg

text: Jerry Schatzberg (s. 26. kesäkuuta 1927) on yhdysvaltalainen elokuvaohjaaja ja valokuvaaja. Hän voitti elokuvallaan "Variksenpelätin" Kultaisen palmun Cannesin elokuvajuhlilla vuonna 1973.


title: Jerry Schatzberg

text: Schatzbergin muutamia elokuvia Kultaisella palmulla palkitun "Variksenpelättimen" ohella ovat "Palapeli" (1970), "Paniikki piikkipuistossa" (1971), "Joe Tynanin kiusaukset" (1979), "Yön ammattilaiset" (1986) ja "Blood Money" (1988). Ohjaaja toimi itse Cannesin elokuvajuhlien tuomariston jäsenenä vuonna 2004.


title: Jerry Schatzberg

text: Schatzberg syntyi Bronxissa, New Yorkissa. Aloittaessaan elokuvauraansa 1970-luvun alussa hän oli jo ennättänyt luoda ansiokkaan työuran valokuvaajana; kenties kansainvälisesti tunnetuin valokuva on Bob Dylanista levyn "Blonde on Blonde" (1966) kannessa. Hänen valokuviaan on lisäksi ollut muiden muassa sellaisissa lehdissä kuin "Voguessa", "Esquiressa" ja "McCallsissa".


title: Vladimir Menšov

text: Vladimir Valentinovitš Menšov (, s. 17. syyskuuta 1939) on venäläinen elokuvaohjaaja, joka nousi kansainväliseen maineeseen elokuvallaan "Moskova ei usko kyyneliin" (1979).


title: Vladimir Menšov

text: Menšov syntyi Bakussa, Azerbaidžanissa, ja opiskeli Valtion elokuvakoulussa. Hän voitti vuonna 1980 suosituimmalla elokuvallaan parhaan vieraskielisen elokuvan Oscar-palkinnon, vaikka ei voinut käydä henkilökohtaisesti noutamassa sitä.


title: Vladimir Menšov

text: Menšovin puoliso on näyttelijä Vera Alentova, ja parilla on yhdessä tytär Julija Menšova. Hänen myöhempien elokuviensa joukkoon lukeutuvat "Nukke" (1988) ja "Yövahti" (2004).


title: Rami Alanko

text: Rami Alanko (s. 31. joulukuuta 1975 Helsinki) on suomalainen entinen jääkiekkopuolustaja. Hän pelasi urallaan SM-liigassa yhteensä 506 runkosarjaottelua tehopistein 28+56=84 ja keräten 456 jäähyminuuttia sekä 81 playoff-ottelua tehopistein 1+5=6 ja keräten 81 jäähyminuuttia. Alanko pelasi uransa aikana myös Sveitsissä, Ruotsissa ja Saksassa. Hän oli pelityyliltään peruspuolustaja. Oikealta ampunut Alanko toimi Espoo Bluesin kapteenina vuosina 2003–2005 ja 2007–2009.


title: Rami Alanko

text: Alanko oli Etelä-Vantaan Urheilijoiden kasvatti. Hän pelasi kuitenkin viimeisimmät juniorivuotensa Jokereissa, jonka A-nuoria Alanko oli nostamassa I-divisioonasta SM-sarjaan vuonna 1993. Hän voitti A-nuorten Suomenmestaruuden vuonna 1996. Alanko ei päässyt A-juniorivuosinaan vielä debytoimaan SM-liigassa, mutta hän debytoi viimeisellä A-juniorikaudellaan 1995–1996 miesten peleissä pelaamalla kuusi ottelua lainalla I-divisioonajoukkue KJT:ssä.


title: Rami Alanko

text: Tultuaan yli-ikäiseksi A-nuoriin Alanko siirtyi kaudeksi 1996–1997 Hämeenlinnan Pallokerhoon, jossa SM-liigan tulokaskausi toi hänelle 47 runkosarja- ja kymmenessä playoff-ottelussa seitsemän syöttöpistettä. Hän voitti SM-pronssia keväällä 1997. Kaudella 1997–1998 Alanko yritti murtautua Jokereiden SM-liigajoukkueeseen, mutta onnistumatta siinä. Hän kävi kolmen ottelun mittaisella visiitillä Sveitsin Nationalliga A:n EHC Klotenissa ja palasi loppukaudeksi HPK:hon, jossa Alanko voitti taas SM-pronssia keväällä 1998.


title: Rami Alanko

text: Kaudella 1998–1999 Alanko onnistui murtautumaan Jokereiden SM-liigakokoonpanoon. Hän voitti SM-hopeaa keväällä 2000 ja Suomenmestaruuden keväällä 2002. Alanko joutui kuitenkin kevään 2002 pudotuspelien aikana erimielisyyksiin Jokereiden päävalmentaja Raimo Summasen kanssa ja hän seurasi useita otteluita katsomosta. Yksi tekijä erimielisyyksiin oli myös toisessa puolivälieräottelussa Oulun Kärppiä vastaan otettu 5+20 -minuutin jäähy väkivaltaisuudesta ja käytöksestä.


title: Rami Alanko

text: Toukokuussa 2002 Alanko teki vuoden mittaisen sopimuksen Espoo Bluesin kanssa. Hän jatkoi joukkuessa myös kaksi seuraavaa kautta. Alanko nousi syksyllä 2003 Bluesin kapteeniksi, kun Juha Ylönen loukkaantui harjoituskaudella ja oli sivussa koko syyskauden ajan. Kuntouduttuaan Ylönen kuitenkin luopui kapteenin tittelistään ja antoi Alangon jatkaa tehtävässä. Alanko teki kauden 2003–2004 aikana seitsemällä osumallaan SM-liigan yhden kauden maaliennätyksensä, joilla hän oli Bluesin eniten maaleja tehnyt puolustaja Sebastian Sulun kanssa. Alanko kärsi keväällä 2004 polvivaivoista, mutta pelasi niistä huolimatta pudotuspelit. Hänen liigauransa ensimmäinen playoff-osuma syntyi hyvään paikkaan 19. maaliskuuta 2004 neljännessä puolivälieräottelussa Turun Palloseuraa vastaan, sillä se ratkaisi Bluesille 3–2-voiton. Alanko palkittiin ottelun "Ilta-Sanomien" kolmen tähden tähtipelaajana. Kauteen 2004–2005 hän lähti Bluesin lähtökohtaisena kapteenina.


title: Rami Alanko

text: Alanko siirtyi kaudeksi 2005–2006 Elitserien-joukkue Färjestads BK:hon, jossa hän voitti Ruotsin-mestaruuden keväällä 2006. Kesken toisen Färjestad-kautensa 2006–2007, joulukuussa 2006 Alanko siirtyi Saksan DEL-liigan Frankfurt Lionsiin. Kaudeksi 2007–2008 hän palasi kaksivuotisella sopimuksella Bluesiin ja joukkueen kapteeniksi. Vuoden 2007 lopulla Alanko joutui noin kuukaudeksi sivuun käsivamman takia ja pelasi tämän takia vain 45 runkosarjaottelua, mutta hän onnistui tekemään kuitenkin SM-liigan yhden kauden piste-ennätyksensä tehoilla 3+11=14. Alanko voitti SM-hopeaa keväällä 2008.


title: Rami Alanko

text: Elokuussa 2008 Alanko jatkoi sopimustaan kevääseen 2011 saakka. Hän edusti Bluesia kauden 2008–2009 aikana myös Mestarien liigassa. Alanko sai kauden aikana kuitenkin kahdesti pahan aivotärähdyksen. Hän sai vuoden sisään jo kolmannen aivotärähdyksensä kuitenkin jo kauden 2009–2010 toisessa ottelussa Oulun Kärppiä vastaan, kun Mikko Alikoski taklasi Alangon sääntöjenmukaisesti laitaa vasten. Ottelu jäi Alangon uran viimeiseksi.


title: Rami Alanko

text: Alanko pelasi yhteensä 34 A-maaottelua tehopistein 2+2=4. Hän oli lähellä saada paikan Suomen kokoonpanosta vuoden 2003 MM-kotikisoihin, mutta Alanko sai kuitenkin aivotärähdyksen harjoitusottelussa Ruotsia vastaan, kun Marcus Nilson taklasi häntä päähän ja sai tilanteesta suihkukomennuksen.


title: Iisalmen Peli-Karhut

text: Iisalmen Peli-Karhut Ry eli IPK on iisalmelainen jääkiekkoseura, joka pelaa kotiottelunsa Kankaan jäähallissa. Seuran miesten joukkue pelaa Mestiksessä.


title: Iisalmen Peli-Karhut

text: Ehkä tunnetuin IPK:n pelaaja on Risto "Rise" Kurkinen (samanniminen pelaaja on pelannut myös JYP:ssä), joka pelasi parikymmentä kautta II Divisioonassa ja suurimman osan niistä IPK:ssa numerolla 24. Parhaana kautenaan 1996–97 Rise teki 87 pistettä, niistä 32 oli maaleja ja 55 syöttöä. Pitkän uransa aikana hän teki yli tuhat pistettä, ja hänen seurojaan IPK:n lisäksi olivat mm. Kajaanin Hokki, Keravan Shakers ja Tuusulan Kiekko.


title: Iisalmen Peli-Karhut

text: Iisalmen Peli-karhut voittivat Imatran Ketterän Suomi-sarjan finaalissa 2016, joten IPK nousee Mestikseen kaudeksi 2016-2017.


title: Pyynikinlinna

text: Pyynikinlinna on Tampereen Pyynikinrinteellä sijaitseva rakennus, joka on alun perin toiminut apteekkari Uno Hagbergin asuinpalatsina. Rakennuksen on suunnitellut Jarl Eklund, ja se valmistui vuonna 1924. Pyynikinlinnan omisti pitkään vuorineuvos Emil Aaltonen. Vuonna 1984 rakennus muutettiin näyttelytilaksi, ja nykyisin se toimii Emil Aaltosen teollisuus- ja taidemuseona.


title: Aleksei Batalov

text: Aleksei Vladimirovitš Batalov (; 20. marraskuuta 1928 Vladimir – 14. kesäkuuta 2017 Moskova) oli venäläinen näyttelijä. Hänet nimitettiin Neuvostoliiton kansantaiteilijaksi vuonna 1976 ja Sosialistisen työn sankariksi vuonna 1989. Hänen tunnettuja roolejaan olivat muun muassa Boris elokuvassa "Kurjet lentävät" (1957) ja Georg elokuvassa "Moskova ei usko kyyneliin" (1979).


title: Tampereen taidemuseo

text:
Tampereen taidemuseo on tamperelainen museo, joka on avattu yleisölle 31. lokakuuta 1931. Se on Sisä-Suomen vanhin ja koko maan kolmanneksi vanhin taidemuseo. Taidemuseon rakennus sijaitsee Amurin kaupunginosassa Pyynikintorin läheisyydessä. Museo on ollut Tampereen kaupungin omistuksessa vuodesta 1985, ja se toimii nykyään osana kaupungin museotointa. Alun perin Tampereen taidemuseon toiminnasta ja sen kokoelmista vastasi Tampereen Taideyhdistys. Yhdistys tukee yhä museon toimintaa, samoin kuin Tampereen taidemuseon ystävät -yhdistys.
Tampereen taidemuseo on vuodesta 2005 lähtien hallinnoinut omien kokoelmiensa lisäksi Tampereen nykytaiteen museon kokoelmaa ja Tampereen kaupungin taidekokoelmaa. Sillä on tätä nykyä hallussaan Suomen toiseksi suurimmat taidekokoelmat: yhteensä yli 14 000 teosta lähes 2 000 taiteilijalta. Suurin osa teoksista on kotimaista taidetta 1800- ja 1900-luvuilta. Painopisteitä ovat mm. tamperelainen taide ja suomalainen mitalitaide. Yksittäisistä taiteilijoista ovat parhaiten edustettuina Tove Jansson, Tuulikki Pietilä, Magnus Enckell, Kalle Löytänä ja Matti Petäjä.


title: Tampereen taidemuseo

text: Taidemuseon kokoelmien kuuluisin osa on kansainvälisesti tunnettu Muumilaakson kokoelma, johon sisältyy Tove Janssonin alkuperäispiirroksia ja Tuulikki Pietilän kolmiulotteisia kuvaelmia. Taidemuseo sai muumiteokset 1980-luvulla suurena kertalahjoituksena, mikä johti erillisen Muumilaakso-museon avaamiseen vuonna 1987. Muumimuseo sijaitsi 25 vuoden ajan pääkirjastotalo Metson alakerrassa, kunnes se joutui muuttamaan pois remontin vuoksi. Vuosina 2013–2016 Muumilaaksolla oli näyttely Tampereen taidemuseon pohjakerroksessa. Uusi Muumimuseo avattiin Tampere-talossa kesäkuussa 2017.


title: Tampereen taidemuseo

text: Tampereen taidemuseo esittelee paikallista, kotimaista ja ulkomaista kuvataidetta. Näyttelytoiminnassa ovat edustettuina sekä nykytaide että taidehistoria.


title: Tampereen taidemuseo

text: Museokävijöiden suosikkeja ovat olleet varsinkin muinaisia kulttuureja esittelevät suurnäyttelyt. Vuosina 1997–1998 taidemuseossa oli esillä Meksikon ja Guatemalan intiaanikulttuureja käsittelevä näyttely, johon tutustui yli 96 000 henkeä. Lähes yhtä suosittu oli vuoden 2001 inkanäyttely, joka keräsi yli 91 000 kävijää. Ylivoimainen yleisöennätys tehtiin kuitenkin vuosina 1993–1994, kun museon näyttelynä oli ”Muinainen Egypti – hetki ikuisuudesta”. Puolessa vuodessa museo sai 159 000 egyptologiasta kiinnostunutta vierasta.


title: Tampereen taidemuseo

text: 2010-luvulla näyttelyitä on järjestetty esimerkiksi Dashi Namdakovin, J. M. W. Turnerin ja H. R. Gigerin teoksista. Uutta kotimaista taidetta on esitelty muun muassa jokavuotisissa Vuoden nuori taiteilija -tapahtumissa.


title: Tampereen taidemuseo

text: Tampereen taidemuseo tunnetaan Vuoden nuori taiteilija -tapahtumasta, jonka se järjestää yhdessä Tampereen kaupungin kanssa. Tapahtuman tarkoituksena on kiinnittää huomiota suomalaiseen nykytaiteeseen tuomalla esiin lahjakkaita, alle 35-vuotiaita kuvataiteilijoita. Vuoden nuoren taiteilijan valitsee asiantuntijaryhmä. Tapahtuma sai alkunsa Tampereen Nuorkauppakamarin aloitteesta vuonna 1984.


title: Tampereen taidemuseo

text: Tampereen taidemuseo on nimetty Pirkanmaan aluetaidemuseoksi. Aluetaidemuseon toiminta alkoi kokeiluna vuonna 1974, ja sen asema vakinaistettiin vuonna 1980. Nimitys tarkoittaa sitä, että Tampereen taidemuseo tarjoaa asiantuntijapalveluja pirkanmaalaisille kunnille ja muille yhteisöille. Se muun muassa lainaa yhteistyökumppaneilleen maksutta kiertonäyttelyitä, joita voidaan sijoittaa kunnallisten näyttelytilojen lisäksi vaikkapa kouluihin, päiväkoteihin, kirjastoihin ja palvelutaloihin. Aluetaidemuseo myös seuraa Pirkanmaan taide-elämää ja tutkii sen taidehistoriaa. Esimerkiksi keväällä 2011 aluetaidemuseossa aloitettiin Patsastalkoot-niminen projekti, jonka tavoitteena on tallettaa tietoa Pirkanmaan alueen julkisista veistoksista.


title: Tampereen taidemuseo

text:
Tampereen taidemuseota on vuodesta 2008 lähtien johtanut Taina Myllyharju. Aiemmin taidemuseon johtajina ovat toimineet taidemaalari Gabriel Engberg (vuosina 1931–1948), taidemaalari Reino Viirilä (vuosina 1948–1968), filosofian maisteri, museoneuvos Anneli Ilmonen (vuosina 1968–2004) ja filosofian tohtori Janne Gallen-Kallela-Sirén (vuosina 2004–2007).
Taidemuseo on toiminut koko olemassaolonsa ajan samassa rakennuksessa. Sillä on nykyään noin 1 000 neliömetrin laajuiset näyttelytilat, jotka jakaantuvat kolmeen kerrokseen. Tiloihin on esteetön kulku myös pyörätuolilla.